title: Wiljo Saaristo

text: Wiljo Saariston harrastuksiin sisältyi bibliofilia, filatelia ja kanakoirametsästys. Tunnetuimmaksi hän kuitenkin tuli lohiperhojen sitojana ja perhokalastajana. Innostus lohenongintaan ja perhokalastukseen alkoi Saariston työskennellessä Hyrynsalmen apteekissa 1927. Sysäyksen lohiperhojen sitomiseen antoi tapaaminen Kajaani-yhtiön ylimetsänhoitajan Oskari Röngän kanssa 1930. Tukeutuen Röngän oppeihin ja William Walleniuksen vuonna 1923 julkaisemaan "Urheilukalastajan käsikirjaan" sekä muuhun lohiperhokirjallisuuteen Saaristo kouluttautui taitavaksi perhojen sitojaksi, joka teki myös omia muunnoksia ja perhomalleja. Hän oli monen suomalaisen perhokalastajan oppi-isä ja innoittaja.


title: Wiljo Saaristo

text: Viki Saaristo oli valloittava ja hauska seuramies, jonka laajaan ystäväpiiriin kuuluivat muun muassa presidentti Urho Kekkonen ja kirjailija Ilmari Kianto.


title: Stoa

text: Stoa voi viitata seuraaviin:


title: Eetu Niska

text: Edvard (Eetu) Niska (28. syyskuuta 1887 Virolahti – 27. tammikuuta 1953 Virolahti) oli mestarihiihtäjä ja suksi- sekä suksivoidetehtailija.


title: Eetu Niska

text: Niskan vanhemmat olivat Viitasaarella syntynyt Turkin sodan sankarina tunnettu Taneli Juhonpoika Niska ja Juliana Pohjola. Hän oli nuoremman veljensä Jussi Niskan kanssa 1900-luvun alkuvuosikymmenten tunnetuimpia tasamaalla menestyneitä hiihtäjiä. Niska voitti jo 16-vuotiaana aikuisten hiihtokilpailun saaden palkinnoksi kymmenen kultamarkkaa. 1905 taas tuolloin 17-vuotias, 171-senttinen ja 80-kiloinen Niska hiihti Virolahdelta Viipurin talviurheilujuhlille 130 kilometriä, osallistui siellä 20 kilometrin kilpailuun ja voitti sen hieman yli tunnin ja 24 minuutin ajalla saaden palkinnoksi 75 markkaa. Hiihdettyään takaisin Virolahdelle hän ehti vielä voittamaan toisen vastaavan palkinnon Loviisassa.


title: Eetu Niska

text: Niskan hiihtouralla oli silti sekä ala- että ylämäkiä. 1906 hän voitti tuolloin parhaat kotimaiset hiihtäjät Helsingissä ja vaikka ei pääsyt ensimmäiseksi Oulun hiihdoissa 1907 ja 1908, niin mestarihiihtäjä Matti Koskenkorva hävisi silti hänelle jälkimmäisenä vuonna Jyväskylässä. Niskan palkintorahat eivät kuitenkaan riittäneet täysin kattamaan hiihtämisen kustannuksia. 1910 hänet julistettiin Viipurissa 30 kilometrin mestariksi, palkinnoksi tuli kultakello. Vasta seuraavana vuonna hän voitti ensimmäisen virallisen mestaruutensa Hämeenlinnassa ajalla 1.53,45. Vuonna 1913 Niska pettyi, huolimatta ylivoimaisuudestaan kilpailtaessa Haminassa pääsystä Ruotsin Östersundomissa pidettyihin Pohjoismaiden mestaruuskilpailuihin. Hänen veljensä Jussi voitti yhteislähdöllä toteutetun 30 kilometrin matkan ja Niska itse 60 kilomerin matkan ennätysajalla 3.46,97. Östersundomin vaihtelevalla murtomaaladulla Niska joutui kuitenkin keskeyttämään, voiton vei Koskenkorva ja 30 kilometrillä taas Jussi Niska. Silti Niska voitti yhtenä talvena peräti kolmetoista rahapalkintoa. Vuonna 1917 Niska voitti 60 kilometrin Suomen-mestaruuden. Oltuaan SVUL:in riveissä hän kilpaili vuodet 1919-1923 TUL:in hiihtäjänä. Hän voitti vuonna 1920 TUL:n mestaruuden 10 kilometrin hiihdossa. Niska päätti kilpauransa ikämieskisassa, jossa hän voitti hopealle jääneen kanssakilpailijan peräti 12 minuutilla.


title: Eetu Niska

text: Kilpahiihtäjän uran ohella Niska oli tunnettu "Salaisuus" -nimisen hiihtovoiteen ja suksien valmistaja. Voidetta myytiin myös Ruotsiinkin ja Virolahden Klamilan suksitehdas tuotti enimmillään yli 2 000 paria suksia vuodessa.


title: Eetu Niska

text: Niskan puoliso oli Amanda Kormu (1892-1966), perheeseen syntyi neljä tyttöä.


title: Jules Feiffer

text: Jules Ralph Feiffer (s. 26. tammikuuta 1929 The Bronx, New York) on yhdysvaltalainen pilapiirtäjä, romaani- ja näytelmäkirjailija sekä elokuvakäsikirjoittaja, joka tunnetaan parhaiten pitkään jatkuneesta sarjakuvastaan "Feiffer". Hänen tuotantoonsa kuuluu yli 35 kirjaa, näytelmää ja elokuvakäsikirjoitusta. Vuonna 1986 hän voitti Pulitzer-palkinnon poliittisista pilapiirroksistaan The Village Voice -lehdessä.


title: Jules Feiffer

text: Jules Feiffer varttui New Yorkin Bronxissa, jossa hän kävi James Monroen high schoolin. Hän voitti John Wanamakerin mukaan nimetyn piirustuskilpailun väriliitukuvallaan lännensankari Tom Mixistä, kiinnostui vakavissaan piirtäjän urasta ja alkoi analysoida käsiinsä saamien lehtien pilapiirroksia ja sarjakuvastrippejä.


title: Jules Feiffer

text: Feiffer pääsi 1940-luvun loppupuolella apulaiseksi sarjakuvantekijä Eisnerille, jonka seitsensivuinen sarja "The Spirit" ilmestyi sunnuntaisin monien lehtien erillisenä liitteenä. Eisner huomasi pian pojan olevan parempi kirjoittajana kuin piirtäjänä ja antoi tämän tehdä puhekuplien dialogia lopulta varsin itsenäisesti. Feiffer sai myös tehdä omaa yhden sivun sarjakuvaansa nimeltä "Clifford" (1949–1951) Eisnerin sarjakuvaliitteeseen.


title: Jules Feiffer

text: Feifferin sarjakuvia ja pilapiirroksia julkaistiin The Village Voice -sanomalehdessä 42 vuoden ajan, aluksi nimellä "Sick Sick Sick", sitten jonkin aikaa nimellä "Feiffer’s Fables" ja lopulta nimellä "Feiffer". Vuonna 1958 McGraw-Hill -kustantamo kokosi Feifferin piirroksia kirjaksi "Sick Sick Sick: A Guide to Non-Confident Living". Kirja myi hyvin, ja pian "Feiffer"-piirroksia alettiin syndikoida muihinkin lehtiin, aluksi The Boston Globeen, Minneapolis Star Tribuneen, Newark Star-Ledgeriin ja Long Island Pressiin. Feifferin sarjakuvia, pilapiirroksia ja kuvituksia ovat julkaisseet myös Los Angeles Times, The New Yorker, Esquire, Playboy ja The Nation. Vuonna 1997 The New York Times tilasi Feifferilta ensimmäiset pääkirjoitusaukeaman pilapiirrokset, joita julkaistiin kuukausittain vuoteen 2000 asti.


title: Jules Feiffer

text: Feiffer on kirjoittanut myös kaksi romaania, "Harry the Rat with Women" (1963) ja "Ackroyd" (1977), sekä useita lastenkirjoja kuten "Henry, The Dog with No Tail", "A Room with a Zoo", "The Daddy Mountain" ja "A Barrel of Laughs, a Vale of Tears". Uusin lastenkirja "Rupert Can Dance" julkaistiin 2014. Feifferin kirjasta "The Man in the Ceiling" on tuotettu musikaali. Feiffer laati myös yhden varhaisimmista sarjakuvaromaaneista, kovakantisena painetun tarinan "Tantrum" (1979).


title: Jules Feiffer

text: Feifferin näytelmiä ovat "Little Murders" (1967, suom. "Pikku murhat"), "Feiffer's People" (1969), "Knock Knock" (1976), "Elliot Loves" (1990), "The White House Murder Case" ja "Grown Ups". Feiffer sovitti julkaisemattoman näytelmänsä "Carnal Knowledge" elokuvaksi "Miehuusvuodet" (1971), jonka ohjasi Mike Nichols. Feiffer teki käsikirjoituksen myös Robert Altmanin elokuvaan "Kippari Kalle" (1980) ja Alain Resnais’n elokuvaan "Tahtoo kotiin" (1989).


title: Jules Feiffer

text: Feiffer on opettanut muun muassa Yalen yliopiston draamakoulussa, Northwestern- ja Columbia-yliopistoissa, Arizonan valtionyliopistossa sekä Dartmouth Collegessa.


title: Jules Feiffer

text: Vuonna 1961 Feiffer palkittiin George Polk -palkinnolla piirroksistaan ja Oscarilla lyhytanimaatiostaan "Munro". Vuosina 1969 ja 1970 hänen näytelmänsä "Little Murders" ja "The White House Murder Case" palkittiin sekä Obie- että Outer Circle -palkinnoilla. Vuonna 1986 hän sai Pulitzerin poliittisista pilapiirroksistaan. Vuonna 1995 hänet valittiin American Academy of Arts and Lettersin jäseneksi. Vuonna 2000 hänet palkittiin elämäntyöstään Comic Book Hall of Famen jäsenyydellä ja National Cartoonists Societyn Milton Caniff -palkinnolla. National Cartoonists Society on myös palkinnut hänen teoksensa "Kill My Mother" vuoden 2014 parhaana sarjakuvaromaanina.


title: Jules Feiffer

text: Vuonna 2010 Feiffer julkaisi omaelämäkertansa "Backing into Forward: A Memoir", joka sai hyvän arvostelun The New York Timesissa. Vuonna 1996 Feiffer lahjoitti arkistonsa satoinen piirrosoriginaaleineen Kongressin kirjastolle.


title: Jussi Niska

text: Johan Teodor (Jussi) Niska (5. joulukuuta 1889 Virolahti – 24. syyskuuta 1958 Virolahti) oli kaksi vuotta vanhemman veljensä Eetu Niskan tavoin mestarihiihtäjä, mutta myös suksiseppä.


title: Jussi Niska

text: Niskan vanhemmat olivat Taneli Juhonpoika Niska ja Juliana Pohjola. Niska oli parhaimmillaan lyhyempien eli 10:stä 30:een kilometrin matkojen hiihtäjä, päinvastoin kuin vanhempi veli Eetu. Hänen uransa huippukohtia oli Ruotsin Östersundomissa 1913 pidettyjen Pohjoismaiden kilpailujen 30 kilometrin murtomaahiihto, jonka hän voitti 20 sekunnilla, vaikka joutui odottamaan kilpaladun kanssa ristenneellä radalla kulkenutta junaa ja kysymään kielitaidottomana neuvoa oikeasta maaliintuloladusta. Oulun hiihtoja Niska ei koskaan voittanut, vaikkakin sijoittui toiseksi 1911, kolmanneksi 1912 ja neljänneksi 1914. Suomen mestari hän oli 30 kilometrillä kuitenkin juuri 1912 ja vielä 1915. Seuraavana vuonna 1916 mestarille oli luvassa kello ja toiseksi tulleelle haulikko. Santeri Tasa voitti kilpailun, mutta myös hopealle jäänyt Niska oli tyytyväinen saatuaan haluamansa palkinnon. Tapani Nikusta tuli 1920-lukua lähestyttäessä Niskan seuraaja 30 kilometrin kuninkuushiihtäjänä. Niska kilpaili silti vielä 1920-luvullakin, TUL:in riveissä, ja menestyi jäähiihtäjänä. Hän sai 1925 maailmanennätykseksi sanotut ajat, 20 kilometrillä 57,00 ja 30 kilometrillä 1.34,10. Viisi vuotta myöhemmin 1930 eli 40-vuotiaana hän sai 10 kilometrin matkalla jääkelillä ajan 25,50.


title: Jussi Niska

text: Niskan puoliso oli Emma Elina Ripatti (1896-1991).


title: Lauri Mikkola

text: Lauri Mikkola (s. 1989) on suomalainen laulaja-lauluntekijä. Mikkola tuli tutuksi Voice of Finlandin ensimmäiseltä tuotantokaudelta vuonna 2011, jolloin hän kilpaili Elastisen joukkueessa. Mikkola osallistui myös vuonna 2014 Uuden Musiikin Kilpailuun itse säveltämällään ja sanoittamallaan kappaleella "Going Down". Mikkola selviytyi kappaleellaan finaaliin, mutta ei tullut valituksi Euroviisuihin Kööpenhaminaan.


title: Lauri Mikkola

text: Mikkola on esiintynyt myös monen artistin kanssa, muun muassa hänen Voice of Finland -tähtivalmentajansa Elastisen kanssa.


title: Lauri Mikkola

text: Mikkola oli yksi vuonna 2011 MTV3:lla esitetyn Kasarmi-televisiosarjan päähenkilöistä. Sarjassa seurattiin kuuden varusmiehen palvelusajan kulkua alusta loppuun.


title: Lauri Mikkola

text: Mikkola on ollut myös LateFive-yhtyeessä laulajana.


title: Lauri Mikkola

text: Mikkola esiintyi Helsingin kaupunginteatterin musikaalissa Kinky Boots Lolan roolissa vuosina 2018 ja 2019.


title: George Bonhag

text: George Bonhag (31. tammikuuta 1882 Boston, Yhdysvallat – 30. lokakuuta 1960 New York, Yhdysvallat) oli yhdysvaltalainen juoksija, kävelijä ja kaksinkertainen joukkuejuoksujen olympiamitalisti.


title: George Bonhag

text: Bonhag osallistui ensimmäisiin olympialaisiinsa St. Louisissa 1904. Hän ei päässyt loppukilpailuun 800 metrin juoksussa. Bonhag kilpaili myös vuoden 1906 välikisoissa, joissa hän sijoittui 1 500 metrin juoksussa viidenneksi, vaikka johti vielä maalisuoran alussa. Bonhag päätti tämän jälkeen osallistua myös 1 500 metrin kävelyyn, vaikka hän ei ollut aiemmin kilpaillut kävelyssä. Bonhag voitti kilpailun ajalla 7.12,6, kun useat paremmin tunnetuista kävelijöistä hylättiin. Välikisoissa hän sijoittui lisäksi viiden mailin juoksun neljänneksi.


title: George Bonhag

text: Bonhag voitti ensimmäisen varsinaisen olympiamitalinsa Lontoossa 1908, kun Yhdysvallat sijoittui hopealle kolmen mailin joukkuekilpailussa. Bonhag oli Yhdysvaltain joukkueen toiseksi paras juoksija sijoituttuaan koko kilpailussa kuudenneksi. Hän juoksi myös 3 200 metrin estejuoksussa, jossa hän ei päässyt loppukilpailuun.


title: George Bonhag

text: Tukholmassa 1912 Bonhag oli viides 3 000 metrin henkilökohtaisessa kilpailussa, mutta joukkuekilpailussa Yhdysvallat voitti olympiakultaa. Hän sijoitui neljänneksi 5 000 metrin juoksussa eikä päässyt maaliin saakka maastojuoksukilpailussa. Tukholmassa Bonhag osallistui myös näytöslajina toteutettuun baseball-otteluun.


title: George Bonhag

text: Bonhag edusti urallaan Irish American Athletic Clubia ja voitti seitsemän Amateur Athletic Unionin sisäratamestaruutta. Ulkoradoilla hän ei kuitenkaan voittanut ainuttakaan Yhdysvaltain-mestaruutta.


title: Sakari Salminen (koripalloilija)

text: Sakari Salminen (s. 26. heinäkuuta 1987 Turku) on suomalainen koripalloilija.


title: Sakari Salminen (koripalloilija)

text: Turun NMKY:n kasvatti Salminen pelasi A-nuorten maaotteluita 21 kappaletta 2,4 pisteen ottelukohtaisella keskiarvolla. Hän nousi vuonna 2004 kasvattajaseuransa divisioonatasolla pelanneeseen edustusjoukkueeseen, ja kuului kaudella 2005–2006 pääsarjajoukkue Aura Basketin pelaajarinkiin. Salminen pelasi Aura Basketissa noin 11 minuuttia ottelua kohden 2,8 pisteen ja 1,5 levypallon keskiarvoilla. Keväällä 2006 Salminen siirtyi Kouvoihin 1+1-vuotisella sopimuksella. Hän suoritti kauden aikana varusmiespalveluksensa ja pelasi joukkueessa vain vähän. Seuraavat kaksi kautta Salminen pelasi varsinaissuomalaisissa divisioonajoukkueissa.


title: Sakari Salminen (koripalloilija)

text: Kauden 2009–2010 Salminen pelasi Korisliigaa Salon Vilppaassa 2,5 pisteen ja 1,5 levypallon keskiarvoilla. Seuraavat neljä kautta Salminen pelasi divisioonatasolla. Kauden 2012–2013 hän edusti I-divisioona B:ssä pelannutta Turun NMKY:tä. Hänet valittiin kauden päätteeksi I-divisioona B:n kauden parhaaksi pelaajaksi. Syksyllä 2013 Salminen siirtyi 1+1-vuotisella sopimuksella samalla sarjatasolla pelanneeseen Ura Basketiin.


title: Sakari Salminen (koripalloilija)

text: Kesällä 2014 Salminen palasi Korisliigaan, kun hän teki yksivuotisen pelaajasopimuksen Salon Vilppaan kanssa. Lokakuussa hän teki Korisliigan yhden ottelun piste-ennätyksensä, 15, Kauhajoen Karhua vastaan.


title: Oscar Nelson

text: Oscar Nelson on uruguaylainen tangolaulajana tunnetuksi tullut muusikko. Hän on esiintynyt myös duona kahden muun tangolaulajan, Roberto Mairan ja Miguel Gadean kanssa. Tangon uruguaylainen suurmies on myös Nelson Piná. Suomessa Oscar Nelson on tullut tunnetuksi erityisesti Sami Yaffan tutkimusten perusteella. Oscar Nelsonin merkitys on pitkälti siinä, että hän osoittaa, että Argentiina ei ole ainoa tangon syntymämaa, vaan Uruguaylla on myös suuri merkitys asiassa.


title: Michel Therrien

text: Michel Therrien (s. 4. marraskuuta 1963 Montréal) on kanadalainen jääkiekkovalmentaja ja entinen pelaaja. Therrien toimi Montreal Canadiensin päävalmentajana viiden kauden ajan vuodesta 2012 vuoteen 2017, jolloin hänet erotettiin.


title: Michel Therrien

text: Therrienin peliura kesti vuodet 1980–1987. Hän aloitti uransa QMJHL:n Quebec Rempartsissa, jota hän edusti kahden kauden ajan. Kaudet 1983–1985 ja 1986–1987 Therrien pelasi AHL:ssä. Hän edusti Nova Scotia Voyageursia, Sherbrooke Canadiensia ja Baltimore Skipjacksia, jossa hän myös lopetti uransa vuonna 1987. Pelipaikaltaan Therrien oli puolustaja.


title: Michel Therrien

text:
Ensimmäisen valmentajapestinsä Therrien sai kolme vuotta lopettamisensa jälkeen, vuonna 1990, kun hänestä tuli QMJHL-seura
Laval Titanin valmentaja. Hän valmensi QMJHL:ssä vielä Granby Predateursia, kunnes vuonna 1997 hän siirtyi AHL:ään ja Fredericton Canadiensin päävalmentajaksi. AHL:ssä Therrien valmensi neljän kauden ajan Canadiensia ja Quebec Citadellesiä. Kesken kauden 2000–2001 Therrien siirtyi kaikkien aikojen menestyneimmän NHL-seuran, hänen kotikaupunkinsa Montréalin Canadiensin päävalmentajaksi. Therrien toimi Canadiensin valmentajana kaudelle 2002–2003 asti, jolloin hän sai potkut seurasta. Kaudet 2003–2006 Therrien valmensi AHL:ssä pelannutta Wilkes-Barre/Scranton Penguinsia, mutta kesken kauden 2005–2006 hän siirtyi Penguinsin pääseuran Pittsburgh Penguinsin valmentajaksi NHL:ään. Penguinsia Therrien valmensi neljän kauden ajan. Kaudella 2007–2008 Penguins selviytyi finaaleihin, mutta hävisi ne Detroit Red Wingsille. Therrien sai potkut seurasta kesken kauden 2008–2009. Kaudeksi 2012–2013 Therrien siirtyi jälleen entisen seuransa Montréal Canadiensin päävalmentajaksi.


title: Sakari Salminen (täsmennyssivu)

text: Sakari Salminen on muun muassa seuraavien henkilöiden nimi:


title: Antti Liikkanen

text: Antti Liikkanen (s. 19. lokakuuta 1946 Kuusankoski) on suomalainen erikoislääkäri ja SDP:n poliitikko.


title: Antti Liikkanen

text: Liikkanen on toiminut vuodesta 1984 Rovaniemen kaupunginvaltuuston jäsenenä ja aiemmin myös kaupunginvaltuuston puheenjohtajana. Lokakuussa 2014 Liikkanen valittiin kolmannelle viisivuotiskaudelle Euroopan unionin alueiden komiteaan. Hän on toiminut myös komitean Suomen valtuuskunnan varapuheenjohtajana.


title: Antti Liikkanen

text: Liikkanen oli ehdolla vuoden 2015 eduskuntavaaleissa Lapin vaalipiirissä.


title: Jevgeni Korolkov

text: Jevgeni Viktorovitš Korolkov (, 15. syyskuuta 1930 Moskova, Venäjän SFNT – 24. joulukuuta 2014 Sergijev Posad, Venäjä) oli Neuvostoliittoa edustanut telinevoimistelija, olympiavoittaja ja maailmanmestari.


title: Jevgeni Korolkov

text: Helsingin kesäolympialaisissa 1952 Korolkov voitti joukkuekilpailussa kultaa. Hevosella Korolkov jakoi hopean maanmiehensä Hrant Šahinjanin kanssa kultamitalinkin mentyä Neuvostoliittoon. Lisäksi Korolkov sijoittui kärkisijoille nojapuilla, joilla hän oli viides, moniottelussa, jossa hän sijoittui kuudenneksi, ja renkailla, joilla hän oli seitsemäs.


title: Jevgeni Korolkov

text: Rooman MM-kilpailuissa 1954 Korolkov voitti kultaa joukkuekilpailussa ja hopeaa renkailla.


title: Jevgeni Korolkov

text: Korolkov kuoli 84-vuotiaana 24. joulukuuta 2014.


title: The Village Voice

text: The Village Voice oli New Yorkissa viikoittain ilmestynyt tabloidisanomalehti. Sitä julkaistiin maksullisena vuoteen 1996 saakka, kunnes lehti muuttui ilmaisjakelulehdeksi, jota sai kuitenkin tilattua maksua vastaan New Yorkin ulkopuolelle.


title: The Village Voice

text: Aloittaessaan vuonna 1955 "The Village Voice" oli ensimmäinen tabloidikokoinen ”vaihtoehtoinen sanomalehti” (), joka asiallisen ja kattavan sanomalehtityylin sijasta painottui valikoivaan, kaunokirjalliseen ja kärkevään, enemmän aikakauslehtiä muistuttavaan journalismiin. Sen perustivat Ed Fancher, Dan Wolf, John Wilcock ja Norman Mailer lokakuussa 1955. Lehden toimitus ja konttori sijaitsivat aluksi kerrostalokolmiossa Greenwich Villagen kaupunginosassa, joka oli myös lehden alkuperäinen jakelualue kunnes jakelu laajeni 1960-luvulla muuallekin kaupunkiin. Toimitilat sijaitsivat Greenwich Villagen eri osoitteissa vuoteen 2013 saakka, jolloin lehti muutti Manhattanin eteläosan finanssialueelle lähelle Wall Streetiä.


title: The Village Voice

text: Kutsumanimellä "The Voice" tunnettu lehti tuli vuosikymmenten mittaan tunnetuksi tutkivasta journalismistaan, jonka kohteena oli yleensä New Yorkin kaupungin paikalliset asiat. Sen lisäksi lehti uutisoi myös valtakunnallisista asioista sekä kulttuurialan tapahtumista, joita se myös arvioi. Lehti tuli tunnetuksi muun muassa rockmusiikin kritiikin kehittämisestä sekä vaihtoehtoteatterille vuosittain myöntämistään Obie-palkinnoista.


title: The Village Voice

text: "The Village Voice" palkittiin Pulitzerilla vuosina 1981, 1986 ja 2000.


title: The Village Voice

text: "The Village Voice" julkaisi monien tunnettujen kirjailijoiden ja toimittajien tekstejä. Heihin kuuluvat Ezra Pound, Henry Miller, Barbara Garson, Katherine Anne Porter, James Baldwin, E. E. Cummings, Tom Stoppard, Lorraine Hansberry, Lester Bangs, Allen Ginsberg ja Joshua Clover. Lehden pilapiirtäjiin ovat kuuluneet muiden muassa Robert Crumb ja Matt Groening sekä pisimpään Jules Feiffer, joka sai työstään Pulitzer-palkinnon vuonna 1986.


title: The Village Voice

text: Vaikka lehti on tunnettu liberaaleista näkemyksistään muun muassa sukupuolivähemmistöjä kohtaan, se suhtautui kielteisesti homoseksuaalien oikeuksiin vielä Stonewallin mellakoiden aikaan vuonna 1969.


title: The Village Voice

text: "The Village Voicen" painos oli vielä vuonna 2011 noin 180 000 kappaletta, mutta vuonna 2014 enää noin 80 000 kappaletta. Levikin pienenemisen myötä "The Village Voice" menetti vuonna 2013 Yhdysvaltojen suurimman "alternative weekly" -lehden aseman Los Angelesissa ilmestyvälle "LA Weekly" -lehdelle. Paperilehden suosion hiipumisen myötä "The Village Voice" panosti muiden printtimedioiden tavoin verkkopalveluun.


title: The Village Voice

text: Taloudellisten vaikeuksien vuoksi lehden johto vaihtui 2000-luvulta lähtien usein, ja lehdestä irtisanottiin tunnettuja ja pitkäaikaisia toimittajia, kuten jazzkriitikko Nat Hentoff.


title: The Village Voice

text: "The Village Voicen" toiseksi viimeinen omistajayhtiö, Arizonan Phoenixista alkunsa saanut Village Voice Media julkaisee pariakymmentä muutakin kaupunkilehteä eri puolilla Yhdysvaltoja. Lehden aiempia omistajia ovat olleet perustajat Fancher ja Wolf, "New York Magazinen" perustaja Clay Felker sekä lehtimoguli Rupert Murdoch.


title: The Village Voice

text: "The Village Voicen" julkaiseminen paperilehtenä lopetettiin vuonna 2017. Artikkeleita julkaistiin sen jälkeen verkkosivuilla elokuuhun 2018 asti, jolloin ilmoitettiin että uutta toimitettua sisältöä ei enää tule. Viimeisen paperilehden kannessa syyskuussa 2017 oli Bob Dylanin kuva vuodelta 1965.


title: New Yorkin tulipalo (1776)

text: New Yorkin tulipalo oli Yhdysvaltain vapaussodan aikaan syttynyt suuri tulipalo, joka alkoi aamuyöllä 21. syyskuuta 1776 ja tuhosi 600–1 000 taloa Manhattanin eteläosassa. Palon tarkkaa syttymissyytä ei tiedetä, mutta sitä epäiltiin Siirtokuntien armeijan ylipäällikkö George Washingtonin järjestämäksi tuhoiskuksi brittien miehittämää New Yorkin kaupunkia vastaan.


title: New Yorkin tulipalo (1776)

text: Kun Yhdysvaltain vapaussota syttyi huhtikuussa 1775, New York oli liiketoiminnan tärkeä keskus, mutta ei vielä suurkaupunki. Asutus painottui Manhattanin eteläosaan, jota kansoitti noin 25 000 asukasta. Ennen sodan alkua New Yorkin maakunta oli poliittisesti jakautunut siirtokuntia kannattaviin patriootteihin ja Englannin kuningasta kannattaviin lojalisteihin. Lexingtonin ja Concordin taistelujen jälkeen patriootit ottivat kaupungin valvonnan ja alkoivat pidättää ja karkottaa lojalisteja.


title: New Yorkin tulipalo (1776)

text: Alkukesästä 1776 brittiläinen kenraali William Howe aloitti kampanjan saadakseen hallintaansa New Yorkin ja sen sotilaallisesti tärkeän sataman. Siirtokuntien armeijan ylipäällikkö George Washington oli asettanut 20 000 sotilastaan asemiin Long Islandilla ja Manhattanilla turvatakseen alueen, mutta brittijoukkojen saapuminen huononsi amerikkalaisten asemaa. Howen armeija miehitti Staten Islandin heinäkuussa ja teki onnistuneen hyökkäyksen Long Islandiin elokuun lopulla, jolloin lähes 22 000 brittisotilasta nousi maihin. Syyskuun puolivälissä brittiläiset sotalaivat pommittivat tuntien ajan patrioottien asemia New Yorkissa, ja 4 000 englantilaista sotilasta teki onnistuneen maihinnousun Kip's Bayssa.


title: New Yorkin tulipalo (1776)

text: Kenraali Washington veti joukkonsa pois Manhattanilta käytyään sitä ennen Harlemin taistelun. Myös suuri osa patriootteja tukevasta siviiliväestöstä jätti kaupungin, joka jäi pääosin lojalistien ja brittisotilaiden haltuun.


title: New Yorkin tulipalo (1776)

text: Amerikkalainen sotavanki John Joseph Henry näki brittiläisen vankilalaiva HMS "Pearlin" kannella seisoessaan tulipalon alkavan New Yorkin satamakorttelissa sijaitsevasta Fighting Cocksin tavernasta 21. syyskuuta 1776. Vanhan tarinan mukaan humaltuneet irtolaiset olivat rakentaneet alkeellisen tulisijan tavernaan ja lämmittelivät tulen ympärillä kylmänä syysyönä. Huonosti vartioitu tuli riistäytyi valloilleen lattian kautta varhain aamulla. Liekit levisivät nopeasti voimakkaan etelätuulen mukana talojen puisia kattoja pitkin pohjoiseen ja länteen. Monet huhut väittivät, että tuli pääsi samanaikaisesti irralleen monista eri paikoista Manhattania.


title: New Yorkin tulipalo (1776)

text: Englantilaiset eivät ehtineet tehdä yleistä palohälytystä riittävän nopeasti, sillä amerikkalaiset joukot olivat sulattaneet suurimman osan kirkonkelloista kanuunojen ammuksiksi. Tämä hidasti pelastustoimien alkamista ja pahensi paniikkia. Osa kaupunkilaisista heräsi liian myöhään ja jäi liekkeihin. Tuli tuhosi satojen asuin- ja liiketalojen lisäksi Pyhän kolminaisuuden kirkon, pappilan, köyhäinkoulun ja luterilaisen kirkon. Asunnoistaan pakenevat ihmiset kantoivat tavaroitaan kaduille pystymättä hillitsemään liekkejä. Päivän aikana suurin osa kaupungista tuhoutui Broadwayn ja Hudsonjoen välillä.


title: New Yorkin tulipalo (1776)

text: Britit syyllistivät tulipalosta amerikkalaisia ja kohtelivat julmasti ihmisiä, joiden tiesivät tukeneen siirtokuntia. Joitakin kulkijoita lynkattiin väkijoukon voimin heti tulipalon alkaessa. Palopäivän iltana tuhoutuneesta kaupungista pidätettiin lähes 200 amerikkalaista, joita kuulusteltiin tulipalon johdosta. Kenraali Howe ja hänen upseerinsa uskoivat, että kaupungissa lymyili useita tuhopolttajia. Osan pidätetyistä väitettiin kantaneen ”tulenarkoja aineita” vaatteidensa alla.


title: New Yorkin tulipalo (1776)

text: Eräs pidätetyistä oli nuori koulunopettaja ja Washingtonin tiedustelupalvelun kapteeni Nathan Hale. Howe uskoi Halen toimineen kenraali Washingtonin lähettämänä vakoojana, ja osallistuneen tulipalon sytyttämiseen. Hale vannoi syyttömyyttään Manhattanin tuhoon. Seuraavana aamuna hänet hirtettiin vakoojana.


title: New Yorkin tulipalo (1776)

text: Tulipalon todellinen syy ei selvinnyt koskaan. Monet asianhaarat tukivat olettamusta, että kenraali Washington oli tietoinen tuhopoltosta. Jotkut patriootit myönsivät sytyttäneensä omat talonsa tuleen, koska brittijoukot olisivat miehittäneet ne myöhemmin. Kenraali Washington kiisti jyrkästi antaneensa käskyä New Yorkin polttamiseen, mutta ei koskaan kieltänyt etteikö hän olisi toivonut kaupungin tuhoa.


title: New Yorkin tulipalo (1776)

text: Tulipalon jälkeen New Yorkista tuli lähes seitsemän vuoden ajaksi brittien päämajan keskuspaikka. Noin 11 000 sotilasta majoittui kaupunkiin. Manhattanin kaduilla partioivat hesseniläiset palkkasotilaat ja kevyen ratsuväen miehet pyrkivät vastaamaan kaupungin turvallisuudesta. Vartioinnista huolimatta New Yorkissa syttyi uusi epäilyttävä suurpalo elokuussa 1778, jolloin noin sata tilapäistä asuntoa tuhoutui.


title: New Yorkin tulipalo (1776)

text: Seuraavien vuosien aikana vankilalaivat täyttivät sataman ja monet tulipalossa säilyneet kirkot ja muut rakennukset muutettiin sairaaloiksi tai kasarmeiksi. Rikollisuus ja puutteellinen hygienia nousivat näkyväksi ongelmaksi. Myös rahan arvon heikkeneminen ja jatkuvat huhut amerikkalaisista vakoilijoista huononsivat elämänlaatua. Asukkaiden väkiluku oli pudonnut yli puolella, kun ensimmäiset rauhanneuvottelut käynnistyivät vuonna 1781.


title: New Yorkin tulipalo (1776)

text: Brittien miehitys päättyi lopullisesti vuonna 1783.


title: Ante Žanetić

text: Antun "Ante" Žanetić (, 18. marraskuuta 1936 Blato, Korčula, Jugoslavian kuningaskunta – 18. joulukuuta 2014 Australia) oli Jugoslaviaa edustanut kroatialainen jalkapalloilija ja olympiavoittaja.


title: Ante Žanetić

text: Žanetić kuului Jugoslavian Rooman kesäolympialaisissa 1960 kultaa voittaneeseen joukkueeseen. Samana vuonna Žanetićin edustama Jugoslavia saavutti hopeaa Ranskan EM-kilpailuista.


title: Ante Žanetić

text: Žanetić muutti Jugoslaviasta Belgiaan vuonna 1961 ja edelleen Australiaan vuonna 1968. Hän kuoli Australiassa 18. joulukuuta 2014, 78-vuotiaana.


title: Hannu Javanainen

text: Hannu Tapani Javanainen (22. heinäkuuta 1954 Tampere – 27. elokuuta 2016 Äänekoski) oli Äänekosken kaupunginjohtaja vuosina 2003–2014. Syksyllä 2014 hän sairastui vakavasti ja jäi virkavapaalle. Hänen sijaisenaan toimi Matti Tuononen.


title: Hannu Javanainen

text: Vuonna 2013 Javanainen valittiin Keski-Suomen liikunta ry:n (KesLi) puheenjohtajaksi kaksivuotiskaudelle 2014–2015.


title: Jarmo Pienimäki

text: Jarmo Pienimäki on ollut Ähtärin kaupunginjohtaja vuodesta 2012. Aiemmin hän oli Ylitornion ja Pellon kuntien sivistystoimenjohtaja. Hän on koulutukseltaan kasvatustieteen maisteri.


title: John Mitchell (poliitikko)

text: John Newton Mitchell (15. syyskuuta 1913 Detroit, Michigan – 9. marraskuuta 1988 Washington) oli yhdysvaltalainen asianajaja ja poliitikko, joka toimi vuosina 1969–1972 Yhdysvaltain oikeusministerinä. Hän sotkeentui Watergate-skandaaliin ja oli vuosina 1977–1979 19 kuukauden ajan vankilassa.


title: John Mitchell (poliitikko)

text: Mitchell opiskeli lakimieheksi Fordhamin yliopistossa New Yorkissa ja toimi toisen maailmansodan aikana Yhdysvaltain laivastossa torpedoveneen komentajana. Sen jälkeen hän työskenteli pitkään tunnetussa newyorkilaisessa asianajotoimistossa ja sai mainetta julkisten joukkovelkakirjojen asiantuntijana. Mitchell päätyi yhteistyöhön Richard Nixonin kanssa vuonna 1967, jolloin heidän asianajotoimistonsa yhdistyivät. Vuoden 1968 presidentinvaaleissa Mitchell toimi Nixonin kampanjapäällikkönä. Presidentiksi valittu Nixon nimitti hänet oikeusministeriksi tammikuusta 1969 alkaen. Mitchell teki ministerinä joitain kiistanalaisia päätöksiä. Hän tuki korkeimman oikeuden tuomareiksi kahta Nixonin asettamaa ehdokasta, jotka senaatti hylkäsi sopimattomina, nosti syytteitä Vietnamin sotaa vastustaneita mielenosoittajia vastaan, hyväksyi salakuuntelun käytön ilman oikeusistuimen antamaa lupaa ja yritti estää Daniel Ellsbergin vuotamien niin sanottujen Pentagonin paperien julkaisemisen nostamalla kanteen, jonka korkein oikeus myöhemmin hylkäsi.


title: John Mitchell (poliitikko)

text: Mitchell erosi ministerin tehtävistä maaliskuussa 1972 ja siirtyi Nixonin uudelleenvalintakomitean puheenjohtajaksi. Hän erosi tästäkin tehtävästä heinäkuussa 1972, pian Demokraattisen puolueen toimistoon Watergate-talossa tehdyn murron paljastumisen jälkeen. Vuonna 1974 Mitchelliä vastaan nostettiin syyte osallisuudesta murron suunnitteluun sekä oikeuden haittaamisesta ja väärän valan vannomisesta tapausta seuranneen salailun yhteydessä. Seuraavana vuonna hänet todettiin syylliseksi ja tuomitiin kahden ja puolen vuoden vankeuteen. Hän aloitti rangaistuksen suorittamisen vuonna 1977 ja pääsi ehdonalaiseen vapauteen 19 kuukauden jälkeen vuonna 1979.


title: Jari-Erik Nurmi

text: Jari-Erik Nurmi (11. lokakuuta 1956 Pori – 9. lokakuuta 2017 Jyväskylä) oli Jyväskylän yliopiston psykologian professori. Nurmi oli assistentti Turun yliopistossa vuosina 1980–1984 ja Helsingin yliopistossa vuosina 1984–1990, Suomen akatemian nuori tutkija vuosina 1990–1996, ja vuodesta 1996 hän oli Jyväskylän yliopiston psykologian professori kuolemaansa asti Hän väitteli filosofian tohtoriksi vuonna 1995. Vuodesta 2005 Nurmi oli Örebron yliopiston kunniatohtori. Hänen tutkimusalojaan olivat motivaatio ja oppiminen sekä motivaatio elämän siirtymävaiheissa. Hän johti Jyväskylän yliopistossa toimivaa vuonna 2006 perustettua Suomen Akatemian Oppimisen ja motivaation huippututkimusyksikköä. Nurmi kirjoitti (osan muiden kanssa) lukuisia psykologiaa käsitteleviä kirjoja.


title: Oskar Lindblom

text: Oskar Lindblom (s. 15. elokuuta 1996 Gävle, Ruotsi) on ruotsalainen jääkiekkoilija, joka pelaa NHL-joukkue Philadelphia Flyersin organisaatiossa. Hän aloitti kauden 2017–2018 AHL-joukkue Lehigh Valley Phantomsissa. Lindblom on pelipaikaltaan vasen laitahyökkääjä. Hän on pelityyliltään kahden suunnan hyökkääjä, joka viihtyy myös maalinedustatilanteissa.


title: Oskar Lindblom

text: Lindblom Hille/Åbyggeby IK:n kasvatti. Hän siirtyi C-juniori-ikäisenä Brynäs IF:ään. Hän voitti U16 SM:n pronssia vuosina 2010 ja 2011. Lindblom oli Brynäsin U16-junioreiden paras pistemies ja maalintekijä sekä kaudella 2010–2011 tehoilla 8+8=16 että kaudella 2011–2012 tehoilla 11+8=19. Jälkimmäisellä kaudella Lindblom toimi Brynäsin kapteenina ja voitti koko U16 SM:n piste- ja maalipörssin sekä valittiin sarjan arvokkaimmaksi pelaajaksi. Hän voitti myös joukkueen sisäisen tehotilaston lukemalla +8. Kaudella 2012–2013 Lindblom kuului Brynäsin J18-junioreiden kapteenistoon. Hän voitti J18 Elitissä Brynäsin sisäisen piste- ja maalipörssin tehoilla 20+21=41 sekä sisäisen tehotilaston lukemalla +40. J18 Allsvenskanissa hän oli joukkueen paras maalintekijä ja toiseksi paras pistemies isoveljensä Marcuksen jälkeen. Lindblom voitti kauden päätteeksi J18 Allsvenskanin mestaruuden ja hänet valittiin sarjan parhaaksi hyökkääjäksi.


title: Oskar Lindblom

text: Lokomotiv Jaroslavl varasi Lindblomin 163. pelaajana . Kaudella 2013–2014 hän kuului Brynäsin J20-junioreiden kapteenistoon ja voitti koko J20 SuperElitin pudotuspelien maalipörssin kuudella osumallaan. Lindblom voitti kauden päätteeksi pronssia. Hän debytoi kauden aikana myös Brynäsin SHL-joukkueessa, jossa Lindblom pelasi neljä runkosarjaottelua ilman tehopisteitä. Hän teki SHL-debyyttinsä vain 17-vuotiaana 18. tammikuuta 2014 vieraissa HV71:tä vastaan. Saman vuoden huhtikuussa Lindblom teki kolmivuotisen ammattilaissopimuksen Brynäsin kanssa.


title: Oskar Lindblom

text: Philadelphia Flyers varasi Lindblomin viidennellä kierroksella 138. pelaajana . Kaudella 2014–2015 hän murtautui Brynäsin SHL-kokoonpanoon, jossa Lindblomin tulokaskausi toi 37 runkosarjaottelussa tehot 8+7=15 ja seitsemässä playoff-ottelussa tehot 1+1=2. Kaudella 2015–2016 hän teki runkosarjassa 25 tehopistettä. SHL-kauden jälkeen, maaliskuussa 2016 Lindblom liittyi amatööritry-out -sopimuksella loppukevääksi AHL-joukkue Lehigh Valley Phantomsiin. Hän teki siellä kahdeksassa runkosarjaottelussa tehot 2+5=7.


title: Oskar Lindblom

text: Kaudeksi 2016–2017 Lindblom palasi taas Brynäsiin. Hän oli joukkueen paras pistemies ja syöttäjä tehoilla 22+25=47, joilla Lindblom sijoittui SHL:n maalipörssissä toiseksi edellään vain joukkuetoveri Kevin Clark sekä pistepörssissä neljänneksi. Hän jakoi myös Brynäsin sisäisen tehotilaston voiton Lukas Kilströmin kanssa lukemalla +16. Lindblom jakoi tehoilla 4+10=14 myös koko liigan pudotuspelien syöttöpörssin voiton Frölunda HC:n Joel Lundqvistin ja Malmö Redhawksin Ilari Filppulan kanssa sekä pistepörssin kolmannen sijan HV71:n Filip Sandbergin kanssa. Hän voitti kauden päätteeksi SHL-hopeaa. Lindblom valittiin myös Ruotsin vuoden hyökkääjäksi.


title: Oskar Lindblom

text: Toukokuussa 2017 Lindblom teki kolmivuotisen tulokassopimuksen Philadelphia Flyersin kanssa. Syksyn harjoitusleirin päätteeksi hänet lähetettiin AHL-joukkue Lehigh Valley Phantomsin vahvuuteen.


title: Oskar Lindblom

text: Lindblom pelasi alle 20-vuotiaiden MM-kilpailuissa vuosina 2015 ja 2016. Hän oli ensimmäisessä turnauksessa neljällä osumallaan Ruotsin paras maalintekijä Adrian Kempen ja Lucas Wallmarkin kanssa. Lindblom valittiin alkulohkossa Sveitsiä vastaan pelatun ottelun jälkeen Ruotsin joukkueen ottelun parhaaksi pelaajaksi. Yhteensä hän on pelannut 31 nuorten maaottelua.


title: Oskar Lindblom

text: Lindblom pelasi myös alle 18-vuotiaiden MM-kilpailuissa vuosina 2013 ja 2014 sekä Ivan Hlinkan muistoturnauksessa vuonna 2013, jolloin hän jakoi Ruotsin sisäisen tehotilaston voiton neljän muun pelaajan kanssa lukemalla +4. Lindblom pelasi myös World U-17 Hockey Challengessa vuonna 2013, jolloin hän voitti kultaa. Lindblom voitti koko turnauksen piste- ja maalipörssin tehoilla 8+5=13. Hän on kuulunut myös Ruotsin alle 17-vuotiaiden maajoukkueen kapteenistoon. Yhteensä Lindblom on pelannut 49 poikien maaottelua.


title: Oskar Lindblom

text: Ruotsin A-maajoukkueessa Lindblom on pelannut kolme ottelua tehden yhden maalin. Hän teki A-maajoukkuedebyyttinsä Channel One Cupissa 15. joulukuuta 2016 Moskovan VTB-jääpalatsissa turnauksen isäntäjoukkue Venäjää vastaan. Lindblom merkittiin heti Ruotsin ykkösketjuun Johan Rynon ja Linus Omarkin viereen. Hän teki ottelussa myös ensimmäisen A-maajoukkuemaalinsa.


title: Oskar Lindblom

text: Lindblomin isoveli Marcus pelaa Ruotsin kolmanneksi korkeimmalla sarjatasolla Hockeyettan-joukkue Valbo HC:ssä. Hän esiintyi myös Brynäsin SHL-joukkueessa Oskarin kanssa kaudella 2014–2015. Veljesten isä Johan Lindblom on entinen alempien sarjojen kiekkoilija.


title: Tilattoman väestön alakomitea

text: Tilattoman väestön alakomitea oli vuosina 1901–1906 Suomessa toiminut asiantuntijaelin joka kartoitti tilastollisella kyselytutkimuksella Suomen maaseudun ruokakuntien taloudellista tilaa. Alakomitean työn ansiosta Suomessa pystyttiin ensimmäistä kertaa luotettavasti selvittämään maaseudun torpparien ja tilattoman väestön lukumäärät kunnittain.


title: Tilattoman väestön alakomitea

text: Alakomitea perustettiin keväällä 1901. Se toimi kuntien Tilattoman väestön lainarahastosta saamien varojen käyttöä tutkineen "Tilattoman väestön komitean" alaisuudessa asiantuntijaelimenä. Lainarahaston varoja käytettiin maan hankkimiseen tilattomalle väestölle ja sen rahoituksen turvin perustettiin Suomeen vuoden 1917 loppuun mennessä yhteensä noin 7 500 viljelys- ja asuntotilaa joiden yhteenlaskettu pinta-ala oli noin 147 000 hehtaaria. Tilattoman väestön alakomitea siirsi pian itse pääkomitean toissijaiseen asemaan. Alakomitean sihteerinä toimi Hannes Gebhard.


title: Tilattoman väestön alakomitea

text: Alakomitea järjesti vuonna 1901 kyselytutkimuksen maaseudun ruokakuntien taloudellisista oloista. Tutkimuksen otospäiväksi valittiin 1. syyskuuta 1901 ja kyselyn tilastollisena yksikkönä olivat ruokakunnat. Kuntiin lähetettiin kyselykaavakkeet joissa kysyttiin ruokakunnan päämiehen elinkeinoa ja asemaa, ruokakunnan jäsenlukua, asuinoloja sekä ruokakunnan hallussa olleen pellon ja luonnonniityn kokoa ja karjan lukumääriä. Osa tiedoista täytettiin kunnissa suoraan manttaalikirjoihin pohjautuneiden veroluetteloiden perusteella ja osan taas keräsivät kuntien valitsemat tietojen kerääjät haastattelemalla ruokakuntia. Palautetut kaavakkeet käsitteli erityinen alakomitean yhteyteen perustettu tilastollinen toimisto.


title: Tilattoman väestön alakomitea

text: Tilattoman väestön alakomitean työ jäi kesken kun se lakkautettiin vuonna 1906. Alakomitean työtä jatkoi sen jälkeen perustettu agraarikomitea. Alakomitean keräämän aineiston pohjalta julkaistiin vuodesta 1908 alkaen joukko tieteellisiä tutkimuksia. Alakomitean tekemä kyselytutkimus oli Suomen suurin tilastoselvitys ennen vuonna 1950 suoritettua väestölaskentaa. Tutkimusaineistoa käytettiin muun muassa apuna myöhemmissä asutus- ja maauudistushankkeissa.


title: Tilattoman väestön alakomitea

text: Tilattoman väestön alakomitean arkisto sijaitsee Kansallisarkistossa ja sen avulla on myöhemmin tutkittu Suomen maaseudun asutuksen ja maanviljelyn rakennetta 1900-luvun alussa. Arkistossa on 221 kunnasta tulleet vastaukset.


title: Tilattoman väestön alakomitea

text: Kirjailija Väinö Linnan Täällä Pohjantähden alla -romaanitrilogian toisessa osassa kartanon paronin Suomen sisällissodan aikana murhanneet punaiset esittäytyvät tilattoman väestön alakomitean edustajina tullessaan etsimään aseita kartanoon.


title: Hannoverin päärautatieasema

text: Hannoverin päärautatieasema () on rautatieasema Hannoverin kaupungin keskustassa Ala-Saksin alueella Saksassa. Asema on avattu alun perin vuonna 1843 ja nykyinen asemarakennus on peräisin vuodelta 1879.


title: Hannoverin päärautatieasema

text: Deutsche Bahn liikennöi asemalta kaukoliikennettä useisiin Saksan suurimpiin kaupunkeihin. Lisäksi asema on Hannoverin paikallisliikenteen solmukohta.


title: Marjatta Rinne

text: Hilkka-Marjatta Rinne (s. 6. huhtikuuta 1945 Helsinki) on suomalainen näyttelijä ja teatteriohjaaja. Hän on työskennellyt vapaana näyttelijänä muun muassa Suomen Kansallisteatterissa, mitä ennen hän oli kiinnitettynä useisiin maakuntateattereihin. Lisäksi hän on näytellyt useissa televisiotuotannoissa, kuten "Teatterituokio", "Lentsu", "Ihmeidentekijät" ja "Salatut elämät".


title: Marjatta Rinne

text: Marjatta Rinteen vanhemmat olivat teatterineuvos Jalmari Rinne (1893–1985) ja näyttelijä Ansa Ikonen (1913–1989). Myös hänen setänsä Einar Rinne (1890–1933) ja Joel Rinne (1897–1981) olivat näyttelijöitä, jälkimmäinen jopa eräs 1900-luvun tunnetuimpia suomalaisia alallaan. Niin ikään hänen sisarensa Katriina Rinne (s. 1939), Taneli Rinne (s. 1934), Tiina Rinne (s. 1929) ja Tommi Rinne (1925–1999) ovat olleet ammattinäyttelijöitä, kuten myös hänen serkkunsa, Einar Rinteen ja Eine Laineen tytär Eila Rinne (1920–1991).


title: Marjatta Rinne

text: Marjatta Rinteen puoliso on vuodesta 1982 rakennusinsinööri Erkki Vihavainen. Pariskunnalla on yksi lapsi.


title: Marjatta Rinne

text: Marjatta Rinne suoritti Suomen Teatterikoulun 1966–1969, lisäksi hän otti lauluopintoja. Rinne aloitti ammattiuransa Rovaniemen Teatterissa 1969–1971. Vuosina 1971–1977 hän oli kiinnitettynä Kouvolan Teatteriin ja vuosina 1978–1979 Tampereen Työväen Teatteriin. Sittemmin hän on työskennellyt vapaana taiteilijana, kuten Suomen Kansallisteatterin vakituisena vierailijana 1980–1995. Rinteen näyttämötaiteellisia tehtäviä ovat olleet muun muassa Edithin rooli Maria Jotunin komediassa "Kultainen vasikka" ja Helenan osa William Shakespearen komediassa "Kesäyön unelma".


title: Marjatta Rinne

text: Marjatta Rinne toimi 1980- ja 1990-luvuilla ohjaajien assistenttina Suomen Kansallisteatterissa. Lisäksi hän on tehnyt lukuisia harrastajateatteriohjauksia, muun muassa Vihdin kesäteatterissa. Taiteellisen uransa ohella Rinne on opettanut näyttämöilmaisua ja vuorovaikutusta.


title: Marjatta Rinne

text: Rinteellä on ollut yli 50 elokuva- ja televisiotehtävää 1960-luvun lopulta alkaen, roolitehtävät ovat olleet ensisijaisesti sivuosia. Vuonna 1987 hän ideoi ja käsikirjoitti lastenelokuvan "Rusinoita". Hän vastasi myös elokuvan henkilöohjauksesta ja näytteli keskeisen ääniroolin, Rusina-hevosen. Rinteen kuuluisa äiti, Ansa Ikonen, näytteli kyseisessä tuotannossa taitelijanuransa viimeiseksi jääneen roolin. Vuonna 1979 Rinne sai Jussi-kunniakirjan Anjan roolistaan televisioelokuvassa "Jonninjoutavaa".


title: Marjatta Rinne

text: Vuosina 2017–2018 Rinne näytteli saippuasarjassa "Salatut elämät" Aki Nikkisen äitiä Salme Hämäläistä, joka oli poikansa ollessa lapsi, käyttänyt tätä seksuaalisesti hyväkseen. Alun perin hän oli hakenut Ulla Taalasmaan rooliin vuonna 1998, kun sarjan kuvaukset alkoivat.


title: Taistelu leivästä

text: Taistelu leivästä (myös Leivän valloitus, ) on venäläisen anarkistin Pjotr Kropotkinin vuonna 1892 ilmestynyt ranskankielinen teos, joka on yksi anarkistisen työväenliikkeen perusteoksista. Kirjassa Kropotkin esittelee oman anarkokommunistisen vaihtoehtonsa marxilaisten valtiojohtoiselle sosialismille. Alun perin "Taistelu leivästä" ilmestyi esseinä Kropotkinin Pariisissa julkaisemassa "Le Révolté" -lehdessä, josta tekstit myöhemmin koottiin yhdeksi kirjaksi. Teoksen esipuheen on kirjoittanut ranskalainen maantieteilijä ja anarkisti Élisée Reclus, joka myös keksi sen alkuperäisen nimen "Leivän valloitus".


title: Taistelu leivästä

text: Kirja sisältää Kropotkinin ajattelun perusteita muun muassa yksityisomistuksesta ja toimeentulosta. Teoksessä hän myös tuo esille valtiotonta ja hallituksetonta yhteiskuntamalliaan, joka perustuu ihmisten vapaaseen yhteenliittymiseen. Lisäksi Kropotkin arvioi työväenliikkeen muiden suuntausten näkemyksiä muun muassa yksityisomistuksesta, hyödykkeiden jaosta sekä vallankumouksellisista toimintatavoista. Karl Marxin merkittävimmän teoksen "Pääoman" talousteorioista "Taistelu leivästä" eroaa olennaisesti siinä, että Marxin analysoidessa pelkästään kapitalismia, pohtii Kropotkin puolestaan anarkokommunistisen yhteiskunnan toimintaa ja keinoja sen saavuttamiseksi.


title: Taistelu leivästä

text: Teoksen ensimmäisen suomennoksen julkaisi Michiganin Hancockissa amerikansuomalainen kustantamo Työmies. Kääntäjänä toimi sortovuosien laittomia asevelvollisuuskutsuntoja Pohjois-Amerikkaan paennut toimittaja Kaapo Murros, joka tuohon aikaan oli vielä kiinnostunut anarkismista. Sisällissodan jälkeen vuonna 1919 Karisto julkaisi kirjan Santeri Rissasen suomentamana "Suuria kysymyksiä" -sarjansa neljäntenä osana nimellä "Leivän valloitus". Vuonna 2010 Rissasen käännös ilmestyi internetissä uutena vapaasti ladattavissa olevana versiona.


title: Veera Salmi

text: Veera Salmi (s. 12. heinäkuuta 1976 Helsinki) on suomalainen kirjailija. Hän on kirjoittanut lastenkirjoja ja yhden aikuisten romaanin.


title: Veera Salmi

text: Koulutukseltaan Salmi on sosionomi ja on työskennellyt lastentarhanopettajana helsinkiläisissä päiväkodeissa. Kirjoittamista hän on opiskellut muun muassa Kriittisessä korkeakoulussa.


title: Veera Salmi

text: Salmi on kirjoittanut "Puluboi ja Poni" -lastenkirjasarjaa, jonka ensimmäinen osa "Puluboin ja Ponin kirja" ilmestyi vuonna 2012 Otavan kustantamana. Puluboi on Hakaniementorilla asuva pulu, joka ei käytä r-kirjainta. Ensimmäinen kirja kertoo Puluboin ja Poni-tytön ystävyydestä. Vuonna 2013 kirjasta valmistui 15-osainen kuunnelma. Kirjan käännösoikeudet on myyty Ruotsiin ja Tanskaan. Elokuussa 2013 Ykkösryhmä-kiertueteatteri kantaesitti kirjaan perustuvan musiikkinäytelmän "Puluboi -hittinäytelmä". Kantaesityksen dramatisoi ja ohjasi Nina Erjossaari. Maailman ensimmäinen Puluboi-näytelmä nähtiin kesäteatterissa Kaarinassa. Esityksestä toteutettiin myös "Puluboi-kiertuenäytelmä". Kantaesityksen laulut ovat Neiti Ö:n (Nina Erjossaari) ja Valtteri Lipastin käsialaa. Tammikuussa 2015 Kansallisteatterissa tehtiin kirjaan perustuva musiikkinäytelmä "Puluboin ja Ponin teatteri".


title: Veera Salmi

text: Vuonna 2013 ilmestyi Salmen toinen kirja, "Puluboin ja Ponin loisketiivis kirja". Myös siitä on tehty kuunnelma. Teos oli ilmestymisvuonnaan Anni Polva -palkintoehdokas. Vuonna 2014 Salmi sai Otavan kirjasäätiön Kaarina Helakisa -palkinnon. Samana vuonna ilmestyi Salmen kolmas teos, Puluboin ja Ponin pöpelikkökirja. Salmi on kirjoittanut myös aikuisten romaanin "Kaikki kevään merkit" (2014).


title: Veera Salmi

text: Vuonna 2015 Salmelta ilmestyivät "Puluboin ja Ponin tsompikirja" sekä "Mauri ja vähä-älypuhelin", jonka hän on itse kuvittanut.


title: Veera Salmi

text: Salmi on naimisissa ja hänellä on kaksi lasta. Hän asuu Helsingin Kalliossa.


title: Frank D. Gilroy

text: Frank Daniel Gilroy (13. lokakuuta 1925 New York – 12. syyskuuta 2015 Monroe, New York) oli yhdysvaltalainen näytelmäkirjailija, käsikirjoittaja ja elokuvaohjaaja. Hän sai vuonna 1964 kantaesitetystä näytelmästään "The Subject Was Roses" (suom. "Ruusujen vuoksi") Tony-, New York Drama Critics’ Circle- ja Pulitzer-palkinnot.


title: Frank D. Gilroy

text: New Yorkin Bronxissa lapsuutensa viettäneen Gilroyn vanhemmat olivat irlantilaissukuinen kahvimeklari ja tämän italialais-saksalainen vaimo. High schoolin jälkeen Gilroy värväytyi armeijaan ja joutui toisen maailmansodan aikana puoleksitoista vuodeksi taisteluihin Eurooppaan.


title: Frank D. Gilroy

text: Sodan jälkeen Gilroy suoritti bachelor-tutkinnon Dartmouth Collegessa ja sai stipendin Yalen yliopiston draamakouluun. Hän aloitti uransa kirjoittamalla suorana lähetettyjä televisionäytelmiä ohjelmasarjoihin "Playhouse 90", "Westinghouse Studio One", "The United States Steel Hour", "Kraft Television Theatre" ja "Lux Video Theatre". Teatterinäyttämöllä hän debytoi vuonna 1962 näytelmällä "Who’ll Save the Plowboy?", joka sai The Village Voice -lehden Obie-palkinnon.


title: Frank D. Gilroy

text: Perhedraama "Ruusujen vuoksi" kantaesitettiin toukokuussa 1964. Sitä on verrattu Eugene O’Neillin näytelmään "Pitkän päivän matka yöhön". Näytelmä "That Summer, That Fall" (1967) on muunnelma Hippolytoksen ja Faidran myytistä, ja sen tapahtumapaikkana on italialaissiirtolaisten alue Manhattanin etelälaidalla.


title: Frank D. Gilroy

text: Gilroyn elokuvaohjauksia ovat hänen omien käsikirjoitustensa pohjalta syntyneet "From Noon till Three" (1975, suom. "Keskipäivästä kolmeen") ja "Desperate Characters" (1971, suom. "Epätoivoiset", televisioesityksessä "Avioliiton linnake"). Hän laati käsikirjoitukset näytelmiensä pohjalta myös elokuviin "The Only Game in Town" (1969, suom. "Romanssi Las Vegasissa") ja "The Subject Was Roses" (1968, suom. "Puheenaiheena ruusut"). Hänen käsikirjoituksensa elokuvaan "The Gig" (1985, suom. "Keikka") on sovitettu musikaaliksi.


title: Frank D. Gilroy

text: Gilroyn puoliso oli kuvanveistäjä ja kirjailija Ruth Dorothy Gaydos. Heidän pojistaan Tony Gilroy ja Dan Gilroy ovat elokuvakäsikirjoittajia ja John Gilroy toimii leikkaajana.


title: Don 2

text: Don 2 on Farhan Akhtarin ohjaama intialainen toimintaelokuva vuodelta 2011. Se on jatko-osa "Don"-elokuvalle vuodelta 2006. Pääosia näyttelevät Shahrukh Khan, Priyanka Chopra, Lara Dutta, Om Puri, Boman Irani ja Kunal Kapoor. Elokuvan juoni alkaa "Donin" lopusta Malesiasta ja siirtyy Eurooppaan. Don, joka on nyt Aasian alamaailman kuningas, suunnittelee ottavansa haltuunsa Euroopan huumekartellin.


title: Don 2

text: "Don 2" esitettiin Berliinin elokuvajuhlilla. Se voitti useita palkintoja, kuten Filmfare Awards -palkinnot parhaasta äänityksestä ja toiminnasta.


title: Don 2

text: Box Office India julisti "Don 2:n" ”hitiksi”.


title: Kruununasiamies

text: Kruununasiamies oli aiemmin henkilö, joka edusti valtiota oikeudenkäynneissä ja muissa virallisissa toimituksissa, joissa yleensä käsiteltiin valtion yksityisoikeudellisia etuja. Kruununasiamies toimi joko virkansa puolesta tai jonkin viranomaisen (esimerkiksi lääninhallituksen) määräyksestä kruunun eli valtion edun valvojana. Kun valtio oli osallisena alioikeuden käsittelemässä riita-asiassa, valtion edustajana toimi maaherran määräämä asiamies. Hovioikeudessa valtion etuja valvoi kanneviskaali.


title: Miro Määttänen

text: Miro Matias Määttänen (s. 17. kesäkuuta 1996 Espoo) on suomalainen lentopalloilija ja keihäänheittäjä. Määttänen on pelannut urallaan useita nuorten maaotteluita Suomen poikien lentopallomaajoukkueessa (ikäryhmä 1995–1996 syntyneet) edustaen Suomea EM-kisoissa (4. tila 2013), MM-kisoissa (11. tila 2013) ja nuorten olympiafestivaaleilla. Rantalentopallossa hän on edustanut Suomea nuorten olympialaisissa (4. tila 2014) ja alle 20-vuotiaiden EM-kisoissa (4. tila 2015) Rantalentopallossa Määttänen on yhdessä parinsa Santeri Sirenin kanssa menestynyt nuorten olympialaisissa (2014 4. sija), MM-kisoissa (2016 9. sija) ja EM-kisoissa (2015 4. tila). Kesällä 2016 he voittivat uransa ensimmäisen SM-mitalin (hopea) aikuisten tasolla beach volleyssa.


title: Miro Määttänen

text: Suomen korkeimmalla sarjatasolla lentopallossa, Mestaruusliigassa, hän debytoi syksyllä 2014 vantaalaisen Korson Vedon riveissä. Määttänen voitti vuonna 2013 17-vuotiaiden SM-kultaa keihäänheitossa ja lisäksi hän heitti 17-vuotiaiden maailman kärkituloksen 79,94 metriä. Vuonna 2014 hän voitti 19-vuotiaiden SM-kultaa. Määttäsen lyöntikättä on tituleerattu hänen ikäluokkansa Euroopan kovimmaksi lentopallossa.


title: Miro Määttänen

text: Espoossa kasvanut Määttänen aloitti lentopalloilun kahdeksanvuotiaana, mutta kävi isänsä Markun kanssa myös keihäänheittokilpailuissa. Kun Miro oli 12-vuotias, isä halusi viedä hänet keihäsharjoituksiin. Se jäi yritykseksi: Espoon Tapioista vastattiin Markku Määttäselle, ettei seurassa ollut tarjolla juniorien keihäsvalmennusta. Tilanne ei ollut sen parempi pääkaupunkiseudun muissakaan seuroissa. Määttänen kuitenkin aloitti Tapioiden heittoryhmässä, jossa keihäänheiton sijasta hän kokeili kiekonheittoa. Jo toisella heittokerrallaan Määttänen kiskaisi lähelle Suomen kärkitulosta kiekonheitossa omassa ikäluokassaan.


title: Miro Määttänen

text: Keihäs oli kuitenkin Määttäsen ykköslaji yleisurheilussa, joten isä kävi kahden poikansa kanssa heittelemässä lähialueen nurmikentillä. Isän tehtävä oli palauttaa keihäs heittämällä. Ensin loppuivat isän voimat, sitten nurmikentän mitta. Heittäminen alkoi myös vähentyä, kun lentopallo alkoi viedä yhä enemmän aikaa.


title: Miro Määttänen

text: Määttänen aloitti lentopallon 8-vuotiaana perheensä esimerkin myötä vuonna 2004. Vuonna 2008 hänet valittiin oman alueensa aluejoukkueeseen ja vuonna 2010 ikäluokkansa maajoukkueleirityksiin. Vantaalaisessa Keimolan Kaiussa pelannut Määttänen on voittanut toistaiseksi junioritasolla A-poikien SM-hopeaa kahdesti, B-poikien SM-hopea ja -pronssia, C-poikien SM-pronssia ja aluejoukkueiden SM-pronssia.


title: Miro Määttänen

text: Määttänen pelasi kaudella 2012–2013 2-sarjassa ja 1-sarjassa Kuortaneen Urheilulukion joukkueessa. Vuonna 2014 hän siirtyi Mäkelänrinteen Urheilulukioon opiskelemaan ja pelaamaan takaisin pääkaupunkiseudulle. Ennen lentopalloliigan kautta keväällä 2013 Määttänen sijoittui poikien lentopallomaajoukkueen kanssa lentopallon EM-lopputurnauksessa neljänneksi ja kesän MM-kisoissa 11:nneksi. Pääkaupunkiseudun lentopallokasvatti debytoi lentopalloliigassa Korson Vedon riveissä kaudella 2014-15 ja keräsi 31:ssä pelaamassaan ottelussa yhteensä 209 pistettä. Määttänen jatkoi Vedon paidassa myös kaudella 2015-16 ja iski toisella liigakaudellaan 350 pistettä sijoittuen pistepörssin 13:nneksi.


title: Miro Määttänen

text: Kesällä 2013 Määttänen voitti beach volleyssa alle 18-vuotiaiden Suomen mestaruuden ja sijoittui EM-kisoissa Kroatiassa yhdeksänneksi yhdessä parinsa Vili Mannisen kanssa. Vuotta myöhemmin Määttänen pelasi nuorten olympialaisissa Kiinassa Santeri Sirenin kanssa ja ylsi upeasti neljännelle tilalle. Kesän 2015 U20 EM-kisoista he saavuttivan niin ikään neljännen tilan. Määttä ja Siren ylsivät kesällä 2016 Sveitsissä pidetyissä alle 21-vuotiaiden MM-kisoissa 9:nneksi. Kesällä 2016 he voittivat SM-hopeaa miesten beach volleyssa.


title: Miro Määttänen

text: Espoon Tapioita yleisurheilussa edustava Määttänen otti vuonna 2010 14-vuotiaiden SM-kisoissa pronssia ja 2012 16-vuotiaiden SM-hopeaa. Määttänen heitti vuonna 2013 700 gramman keihäällä 17-vuotiaiden sarjan maailman kärkituloksen 79,94. Määttänen ei kuitenkaan osallistunut yleisurheilun nuorten MM-kilpailuihin Ukrainassa, sillä hän oli samaan aikaan poikien maajoukkueen mukana lentopallon nuorten MM-kisoissa. Keihäänheitossa MM-kultaa heitti slovenialainen Matija Muhar tuloksella 78,84.


title: Miro Määttänen

text: Kesällä 2014 Määttänen heitti aikuisten keihäällä tuloksen 68,24 ja voitti 19-vuotiaiden SM-kultaa vuoden muita nuorempana. Hän nappasi ikäluokkansa Suomen mestaruuden heitolla, joka oli kahdeksan metriä pidempi kuin hopeamitalistin pisin heitto. Suomen Urheiluliiton keihäsvalmentaja Kimmo Kinnunen kysyi Määttästä syksyllä 2014 liiton valmennusryhmiin, mutta Markku Määttänen kertoi poikansa keskittyvän nyt lentopalloon. Ihmeellisintä Määttäsen huikeissa tuloksissa on, että hän ei ole juuri lainkaan harjoitellut keihäänheittoa. Määttänen itse kommentoi Länsiväylä-lehdessä (8/2014), että ”hän on katsonut vain telkkarista, kuinka keihästä heitetään”.


title: Miro Määttänen

text: ”Minulla ei ole keihäsvalmentajaa enkä treenaa keihäänheittoa ollenkaan. Olen itse opiskellut tekniikkaa ja lentopallon kautta on tullut voimaharjoittelua. En ole mitenkään ajatellut, että keihäänheitosta uraa tulisi. On vaan sattunut että olen heitellyt hyvin”, Määttänen sanoi Lentopalloliiton haastattelussa kesällä 2013.


title: Miro Määttänen

text: Urheilusanomien haastattelussa (11/2014) Määttänen taas totesi, että hän on ”videolta vähän katsonut, että ensin otetaan ristiaskeleita ja siitä sitten heitetään”.


title: United Media

text: United Media oli yhdysvaltalainen E. W. Scripps Companyn omistama syndikaatti, joka levitti sisältöä sanomalehtiin. Sen tunnetuin osa oli United Feature Syndicate eli United Features, joka oli yksi johtavia sarjakuvasyndikaatteja.


title: United Media

text: Yhtiön toiminta käynnistyi 1900-luvun alussa ja se myi sisältöä alkujaan vain Scripps-yhtymän lehdille, mutta alkoi pian myydä sitä myös ulkopuolisille. United Features levitti monia tunnettuja sarjakuvia, kuten "Tenavat", "Karvinen", "Ulla", "Dilbert", "Ferd’nand", "Helmiä sioille", "Marmaduke", "Aidan takaa" ja "Vastakarvaan". United Features myi vuonna 2010 eräiden menestyneimpien sarjojensa, mukaan lukien "Tenavien" oikeudet Iconix Brand Groupille. Vuonna 2011 kaikkien United Median sisältöjen ja 150 sarjakuvan levitys myytiin kilpailevalle Universal Uclick -syndikaatille. Kauppa astui voimaan 1. kesäkuuta 2011, jolloin yhtiön toiminta päättyi.


title: Luettelo televisiosarjan Daltonit jaksoista

text: Tämä artikkeli sisältää luettelon "Xilam Animation"-tuotantoyhtiön sarjasta "Daltonit".


text: Sarjan ensimmäistä tuotantokautta esitettiin Suomessa ensi kerran vuonna 2009-2010. Sittemmin ensimmäistä kautta on esitetty uudestaan vuosina 2011-2015.


text: Sarjan toista tuotantokautta alettiin esittää Suomessa syyskuussa 2015.


title: Valvasone Arzene

text: Valvasone Arzene on kunta Italiassa Friuli-Venezia Giulian alueella olevassa Pordenonen maakunnassa. Kunta perustettiin vuonna 2015, kun kaksi kuntaa, Valvasone (2 195 asukasta) ja Arzene (1 807), yhdistyivät muodostaen Valvasone Arzenen kunnan.


title: Valvasone Arzene

text: Valvasone on kasvanut linnan ("Castello di Valvasone") ympärille. Linnan tunnettu historia ulottuu 1200-luvun puoleen väliin saakka, jolloin sitä rakennettiin Aquileian patriarkan Gregorio da Montelongon käskystä. Vuonna 1363 Itävallan herttua Rudolf IV poltti linnan ja sitä ympäröivän kylän sotiessaan silloisen Aquileian patriarkan kanssa. Nykyinen linna on pääosin vuodelta 1518. Linnan edessä olevalla Piazza Castellon aukiolla on 1600-luvulta peräisin oleva kaivo. Toinen tärkeä aukio Valvasonessa on Piazza Libertà, jonka vierellä sijaitsee kirkko Chiesa del Santissimo Corpo di Cristo. Kirkko on rakennettu vuosina 1449–1454.


title: Kaarle Seitola

text: Kaarle Kustaa Seitola (6. tammikuuta 1928 Käkisalmi – 20. maaliskuuta 1997 Kotka) oli suomalainen kansakoulunopettaja ja nuortenkirjailija.


title: Kaarle Seitola

text:
Seitola pääsi ylioppilaaksi 1948 ja valmistui 1954 opettajaksi Helsingin opettajakorkeakoulusta. Hän kävi myös Merisotakoulun 1955. Seitola toimi opettajana Sippolassa 1951–1952, Elimäellä 1955–1962 ja vuodesta 1962 alkaen Kotkassa.
Seitolan isä oli suojeluskuntaupseeri Urho Seitola.


title: Hendrawan

text: Hendrawan ( ("Ye Chengwan"); s. 27. kesäkuuta 1972 Malang, Itä-Jaava) on indonesiankiinalainen uransa jo päättänyt sulkapalloilija, olympiamitalisti ja maailmanmestari. Hendrawan voitti olympiahopeaa kaksinpelistä vuoden 2000 kesäolympialaisista Sydneystä. Hän hävisi finaalissa Kiinan Ji Xinpengille. Hendrawan voitti vuonna 2001 maailmanmestaruuden Sevillassa kaksinpelissä kaadettuaan finaalissa Tanskan Peter Gaden. Aasian kisoista Hendrawan saavutti joukkuekilpailun kultaa ja kaksinpelin hopeaa Bangkokista vuonna 1998.


title: Hendrawan

text: Hendrawan on 170 senttimetriä pitkä ja painaa 68 kilogrammaa. Hän löi peliurallaan oikealla kädellä.


title: Ji Xinpeng

text: Ji Xinpeng (; s. 30. joulukuuta 1977 Xiamen, Fujian) on uransa jo päättänyt kiinalainen sulkapalloilija ja olympiavoittaja. Ji voitti yllättäen olympiakultaa kaksinpelissä vuoden 2000 kesäolympialaisissa Sydneyssä. Hän voitti kisoissa suosikeista Tanskan Peter Gaden, Indonesian Taufik Hidayatin ja finaalissa niin ikään indonesialaisen Hendrawanin. Tuo voitto jäi Jin uran ainoaksi arvokisamitaliksi. Vuotta myöhemmin Ji voitti Japanin avointen kaksinpelin mestaruuden. Ji on 181 senttimetriä pitkä, painaa 70 kilogrammaa ja on oikeakätinen. Hän on osallistunut yksiin kesäolympialaisiin.


title: Ji Xinpeng

text: Ji on toiminut Kiinan sulkapallomaajoukkueen valmentajana vuodesta 2008 alkaen.


title: Sillano Giuncugnano

text: Sillano Giuncugnano on kunta Italiassa Toscanan alueella olevassa Luccan maakunnassa. Kunta perustettiin vuonna 2015, jolloin kaksi kuntaa, Sillano (660 asukasta) ja Giuncugnano (481), yhdistyivät Sillano Giuncugnanon kunnaksi.


title: Eero Laine (kirjailija)

text: Eero Laine (s. 1928 Lohja) on suomalainen kirjailija ja kääntäjä.


title: George Boyd

text: George Ian Boyd (s. 2. lokakuuta 1985 Chatham) on englantilais-skotlantilainen jalkapalloilija, joka edustaa Valioliigassa pelaavaa Burnley FC:tä. Pelipaikaltaan vasenjalkainen Boyd on vasen laitahyökkääjä. Hän kuuluu myös Skotlannin jalkapallomaajoukkueeseen.


title: George Boyd

text: Boyd debytoi aikuisten tasolla vuonna 2002 Stevenage Boroughissa Englannin konferenssissa. Hän edusti seuraa vuoteen 2007 asti pelaten joukkuessa 110 ottelua, joissa syntyi 23 osumaa. Vuonna 2007 Boyd siirtyi neljännellä sarjatasolla eli kakkosliigassa pelanneeseen Peterborough Unitediin, jota Boyd edusti vuoteen 2013 asti. Vuonna 2010 hän kävi lainalla Mestaruussarjan Nottingham Forestissa ja vuonna 2013 saman sarjan Hull Cityssä. Peterboroughissa Boyd pelasi vuosien 2007-2013 aikana hienot 263 ottelua, joissa hän onnistui maalinteossa 64 kertaa. Kesällä 2013 Boyd siirtyi entiseen lainaseuraansa, Valioliigaan nousseeseen Hull Cityyn. Boyd debytoi Valioliigassa elokuussa 2013 Chelsea FC:tä vastaan ja avausmaalinsa Valioliigassa hän iski joulukuussa 2013 Fulham FC:tä vastaan. Boyd debytoi Hullin paidassa myös eurokentillä, kun hän pelasi KSC Lokerenia vastaan Eurooppa-liigan karsintaottelussa elokuussa 2014. Vain muutama päivä myöhemmin Boydin eurodebyytistä hän siirtyi Valioliigan nousijaseuraan Burnley FC:hen. Avausmaali Burnleyn paidassa syntyi West Ham Unitedia vastaan lokakuussa 2014.


title: George Boyd

text: Boydin vanhemmat ovat englantilaisia, ja hän itsekin on syntynyt ja asunut koko ikänsä maassa. Boyd päätti kuitenkin edustaa maajoukkuetasolla Skotlantia, jonka edustusoikeuden hän sai, sillä hänen äidinäitinsä on syntynyt siellä. Boyd debytoi Skotlannin jalkapallomaajoukkueessa maaliskuussa 2013 Serbiaa vastaan.


title: Ingeborg Norell

text: Ingeborg Katarina Norell, os. Stenborg (s. 1727, ilmeisesti Porvoossa), oli käsityöläisvaimo ja ensimmäinen virallisesti palkittu naispuolinen suomalainen hengenpelastaja.


title: Ingeborg Norell

text: Norellin isä lienee ollut porvoolainen satulaseppä Hans Stenborg. Tenholan Germundin kylässä tapahtui 8. huhtikuuta 1780 onnettomuus, kun kaksivuotias tyttö putosi kaivoon ja hänen luultiin hukkuneen. Paikalle sattui 53-vuotias Norell, joka oli lukenut "Collegium medicumin" eli lääkintöhallituksen edeltäjän julkaisemaa almanakkaa, jossa oli hengenpelastusohjeet. Norell aloitti lapsen puhallus- ja hierontaelvytyksen, jota jatkettiin yli tunnin ajan muiden paikalla olleiden kanssa niin, että lopulta tyttö virkosi ja toipui onnettomuudesta täysin entiselleen. Kaksi vuotta myöhemmin 1782 maaherra Anders de Bruce ehdotti Norellille Isänmaallisen Seuran palkintoa ihmishengen pelastamisesta. Seuraavana vuonna hänelle myönnettiinkin palkintona kymmenen riikintaalaria.


title: Ingeborg Norell

text: Norellin puoliso vuodesta 1764 oli kultaseppä Carl Gustaf Norell, aiemmin Norelius (1738-1782). Hän oli ollut vaimonsa veljen, kultaseppä Jakob Stenborgin oppipoika. Carl Gustaf Norell oli vaimoaan yksitoista vuotta nuorempi, mutta kuoli vain 46-vuotiaana joulukuussa 1782. Perheeseen syntyneestä kolmesta lapsesta ainoa eloon jäänyt, poika Jakob Johan, oli tuolloin 12-vuotias. Norellit asuivat ensin Porvoossa ja sitten Haminassa vuoteen 1768. Miehensä kuoltua Norell lähti Tenholan rippikirjan mukaan Pohjaan, mutta ei näytä sinne silti päätyneen. Hänen myöhemmät vaiheensa eivät ole tiedossa.


title: Höök

text: Höök voi tarkoittaa ainakin seuraavia:


title: Eila Paakkinen

text: Eila Esteri Paakkinen (s. 28. tammikuuta 1929 Viipuri) on suomalainen kansakoulunopettaja ja lastenkirjailija.


title: Eila Paakkinen

text: Paakkinen pääsi ylioppilaaksi Lappeenrannan tyttölyseosta 1950 ja valmistui 1952 opettajaksi Helsingin opettajakorkeakoulusta.


title: Vilho Numminen

text: Juuso Vilho Numminen (20. tammikuuta 1896 Kuru – 27. maaliskuuta 1960 Helsinki) oli korkeimman oikeuden jäsen ja monien eri luottamustehtävien aktiivi.


title: Vilho Numminen

text: Nummisen vanhemmat olivat rovasti August Mauri Numminen ja Aina Alina Durchman. Numminen tuli ylioppilaaksi Tampereen lyseosta 1915 ja suoritti oikeustutkinnon 1921. Hän auskultoi Turun hovioikeudessa ja sai varatuomarin arvon 1924. Seuraavana vuonna hän toimi asianajajana Tampereella ja 1927-1936 Vaasassa. Siellä hän työskenteli myös hovioikeudessa, ensin kanslistina ja sitten vuodesta 1938 asessorina. Syyskuussa 1946 Nummisesta tuli Korkeimman oikeuden jäsen ja oikeusneuvos. Hänellä oli päätyönsä ohessa useita luottamustoimia, kuten Helsingin vuokrantarkastuslautakunnan 2. osaston puheenjohtajuus 1950-1952, kirkkoneuvoston jäsenyys Vaasassa kahteen otteeseen 1930- ja 1940-luvuilla sekä kirkolliskokousedustajuus 1940-luvun ja 1950-luvun alussa. Suomen hovioikeuksien tuomarien yhdistyksen hallituksen jäsen Numminen oli 1943-1946, Suomen tuomarien liiton hallitukseen hänet valittiin 1945. Numminen menehtyi 1960 keuhkovaivaan, josta hän oli pitkään kärsinyt.


title: Vilho Numminen

text: Nummisen puoliso vuodesta 1927 oli Aino Sofia Turja (s. 1905). Heidän lapsiaan ovat toimittaja, kirjailija Juha Numminen (s. 1938) ja kansliapäällikkö, ministeri Jaakko Numminen (s. 1928).


title: Ilona Karjalainen

text: Elvi Ilona Karjalainen (15. tammikuuta 1929 Joensuu – 2008) oli suomalainen Joensuussa asunut kirjailija.


title: Ilona Karjalainen

text: Ilona Karjalaisen tekstejä on julkaistu myös seuraavissa teoksissa:


title: Bill Mauldin

text: William Henry (Bill) Mauldin (29. lokakuuta 1921 Mountain Park, New Mexico – 22. tammikuuta 2003 Newport Beach, Kalifornia) oli yhdysvaltalainen pilapiirtäjä. Hän tuli kuuluisaksi toisen maailmansodan aikana tekemistään terävistä rivisotilaita esittäneistä piirroksista.


title: Bill Mauldin

text: Mauldin opiskeli piirtämistä Chicagon taideakatemiassa ja työskenteli piirtäjänä kotiseudullaan kunnes värväytyi armeijaan syyskuussa 1940. Hänet koulutettiin jalkaväen sotilaaksi ja lähetettiin vuonna 1943 Yhdysvaltain 45. jalkaväkidivisioonan mukana Sisiliaan. Mauldin työskenteli sen jälkeen Yhdysvaltain armeijan julkaiseman "Stars and Stripes" -lehden Välimeren-toimituksessa ja seurasi samalla Yhdysvaltain joukkoja niiden edetessä Italiaan, Ranskaan ja lopulta Saksaan. Hän haavoittui taistelussa Salernossa. Mauldinin kahden viimeisen sotavuoden aikana tekemät piirrokset saavuttivat laajan maineen. Ne ilmestyivät vuonna 1944 jo yli sadassa ja sodan päättyessä kahdessasadassa lehdessä. Tavallisia sotilaita esittäneet piirrokset sisälsivät usein sodan todellisuuteen viittaavan ivallisen kuvatekstin. Monissa Mauldinin piirroksissa esiintyivät Willie ja Joe -nimiset kaksi sotamiestä, jotka yrittivät parhaansa mukaan pärjätä sodan kauhujen ja omien kohtuuttomien esimiestensä armoilla. Kansanomaiset, realistisesti likaisilta ja väsyneiltä näyttäneet, mutta aina arvokkuutensa ja ihmisyytensä säilyttäneet Willie ja Joe muodostuivat hyvin suosituiksi hahmoiksi amerikkalaisten sotilaiden keskuudessa.


title: Bill Mauldin

text: Mauldin palkittiin vuonna 1945 Pulitzer-palkinnolla pilapiirtäjien sarjassa. Samana vuonna ilmestyi hänen piirrostensa kokoelma "Up Front". Teoksesta tuli välitön myyntimenestys. Willie ja Joe pääsivät myös "Time"-lehden kansikuvaan. Mauldin vapautettiin armeijasta heinäkuussa 1945, minkä jälkeen hän piirsi joitain sotilaiden sopeutumista siviilielämään kuvaavia pilapiirroksia. Seuraavan vuosikymmenen aikana hänen uransa oli sivuraiteella. Hän toimi Korean sodan aikana "Collier’sin" kirjeenvaihtajana Koreassa, mutta ei tavoittanut sotilaiden tunnelmia entiseen tapaan. Mauldin pyrki vuonna 1956 Yhdysvaltain edustajainhuoneeseen New Yorkista demokraattien ehdokkaana, mutta ei tullut valituksi.


title: Bill Mauldin

text: Mauldin työskenteli pilapiirtäjänä "St. Louis Post-Dispatchissa" 1958–1962 ja sen jälkeen "Chicago Sun-Timesissa". Hän voitti vuonna 1959 toisen Pulitzer-palkintonsa Neuvostoliiton ihmisoikeustilannetta kritisoineella piirroksellaan. Myöhempinä vuosina hänen kansallisia ja kansainvälisiä aiheita käsitelleitä pilapiirroksiaan julkaistiin useissa lehdissä, joukossa muun muassa "Life" ja "Sports Illustrated". Mauldin julkaisi viimeisen piirroskokoelmansa vuonna 1985. Hän sai vuonna 1962 National Cartoonists Societyn myöntämän Reuben-palkinnon.


title: Bill Mauldin

text: Willie ja Joe -hahmojen pohjalta tehtiin elokuvat "Joe ja Willie rintamalla" ("Up Front", 1951) sekä "Willie ja Joe lomalla Tokiossa" ("Back at the Front", 1952), mutta Mauldinilla ei ollut mitään osaa niihin.


title: Bill Mauldin

text: "Tenavat"-sarjakuvan piirtäjä Charles M. Schulz oli Mauldinin suuri ihailija. Hän pyrki pitämään tämän muistoa yllä piirtämällä vuosittain kansallisena veteraanipäivänä 11. marraskuuta stripin, jossa Ressu kertoo juhlivansa veteraanipäivää yhdessä Mauldinin kanssa.


title: Peter Serafinowicz

text: Peter Szymon Serafinowicz (s. 10. heinäkuuta 1972 Liverpool, Iso-Britannia) on englantilainen näyttelijä, koomikko ja käsikirjoittaja. Hän on esiintynyt useissa menestyneissä elokuvissa ja televisiosarjoissa.


title: Peter Serafinowicz

text: Vuonna 2007 BBC tilasi Serafinowiczilta hänen omaa nimeään kantavan komediasarjan, joka julkaistiin Suomessa nimellä "Peterin ässä-show" (alkup. "The Peter Serafinowicz Show"). Serafinowicz sai sarjasta parhaan viihdyttäjän Kultainen ruusu -palkinnon vuonna 2008, minkä lisäksi sarja sai parhaan komediasarjan Bafta-ehdokkuuden vuonna 2009.


title: Hippokrene

text: Hippokrene ( tai , "Hippokrēnē", ”Hevosen lähde”) on lähde Helikonvuorella Kreikassa. Antiikin aikana sitä pidettiin pyhitettynä muusille. Hippokrene on saanut nimensä tarusta, joka kertoo siivekkään Pegasos-hevosen aikaansaaneen lähteen kavioniskullaan. Lähteen veden kerrottiin saavan aikaan runollista inspiraatiota.


title: Hippokrene

text: Kirjailija Hesiodos kuvasi Hippokrenen lähteen ja sen inspiroivan voiman jo 700-luvulla eaa. Helikonvuoren itäpuolella lähteen lähellä sijaitsevaan niin kutsuttuun Muusien laaksoon rakennettiin muusille omistettu pyhäkkö, mikä entisestään lisäsi vuoren pyhyyttä antiikin kreikkalaisten keskuudessa.


title: Launeen kirkko

text: Launeen kirkko on Lahdessa sijaitseva evankelis-luterilainen kirkko, jonka suunnitteli helsinkiläinen arkkitehti Erik Lindroos. Rakennus otettiin käyttöön vuonna 1953 seurakuntakeskuksena. Launeen seurakunnan jäsenmäärä kuitenkin kasvoi huomattavasti, joten rakennukseen tehtiin laajennus jo vuonna 1958. Sen yhteydessä rakennettiin kellotapuli ja kirkkosalia levitettiin etelän suuntaan. Laajentamisen jälkeen seurakuntakeskus vihittiin kirkoksi. Launeen kirkko peruskorjattiin vuosien 2000 ja 2001 aikana.


title: Launeen kirkko

text: Launeen kirkko on vanhin säilynyt evankelis-luterilainen kirkkorakennus Lahdessa.


title: Launeen kirkko

text: Launeen kirkko on rakennettu vaaleaksi rapatusta tiilestä. Katto on punertavaa savitiiltä. Lahden kaupungin rakennushistoriaselvityksessä kirkon sanotaan kuvaavan 1950-luvun "hienopiirteistä intiimiä arkkitehtuuria". Launeen kirkko suojeltiin asemakaavalla vuonna 2010.


title: Launeen kirkko

text: Launeen kirkkosalissa toistuva teema on tiimalasin muoto. Arkkitehti Lindroos käytti muotoa esimerkiksi alttarikaiteessa ja penkeissä.


title: Julia Grünwald

text: Julia Grünwald (aiemmin Dygruber, s. 25. lokakuuta 1991) on itävaltalainen alppihiihtäjä.


title: Julia Grünwald

text: Alppihiihdon maailmancupissa Grünwald kilpaili ensimmäisen kerran Lienzin pujottelussa joulukuussa 2011. Maailmancupin pisteille hän pääsi ensimmäisen kerran Kühtain pujottelussa joulukuussa 2014 oltuaan 14:s. Kymmenen parhaan joukkoon hän sijoittui ensimmäisen kerran oltuaan kymmenes Flachaun jälkimmäisessä pujottelussa tammikuussa 2016.


title: Toisto (Tenavat)

text: Toisto () on hahmo Charles M. Schulzin luomassa "Tenavat"-sarjakuvassa. Hän on Tellun ja Epun pikkuveli.


title: Toisto (Tenavat)

text: Toiston syntymästä mainittiin 23. toukokuuta 1972 julkaistussa stripissä ja hänet nimettiin 31. toukokuuta, mutta nähtiin ensimmäisen kerran vasta 26. maaliskuuta 1973. Hän on nuorin sarjan vakiohahmoista. Eppu keksi pikkuveljensä nimen Tellun valitettua, että toisen pojan syntyminen samaan perheeseen oli ”uusinta” ("rerun"). Joissain varhaisissa suomennoksissa nimi on käännetty Veikoksi. Toisto näyttää melkein samalta kuin Eppu, paitsi että hän on hieman lyhyempi, hänen hiuksensa ovat hieman erilaiset ja hän pukeutuu yleensä haalareihin.


title: Toisto (Tenavat)

text: Toisto oli "Tenavissa" pitkään sivuhahmo. 1970–1980-luvuilla hän esiintyi lähes yksinomaan stripeissä, joissa hänet nähtiin istumassa äitinsä polkupyörän lastenistuimella. 1990-luvulla Toiston esiintyminen sarjassa lisääntyi huomattavasti ja hänestä tuli käytännössä yksi päähahmoista viimeisten vuosien ajaksi. Toisto nähdään usein opettelemassa asioita, jotka muut jo osaavat. Hän suhtautuu Jaska Jokuseen muita kunnioittavammin ja viihtyy Ressun seurassa. Toiston odotukset maailmasta ovat yleensä joko katteettoman toiveikkaita (hän uskoo saavansa lahjaksi koiran tai polkupyörän) tai sangen pessimistisiä.


title: Peter Weiss

text: Peter Ulrich Weiss (8. marraskuuta 1916 Nowawes, Potsdam – 10. toukokuuta 1982 Tukholma oli saksalais-ruotsalainen kirjailija, taidemaalari, graafikko ja kokeellisten elokuvien tekijä. Hänet tunnetaan parhaiten näytelmäkirjailijana muun muassa draamasta "Marat/Sade", joka sai Tony-palkinnon. Näytelmän virallinen nimi on hyvin pitkä, suomennettuna "Jean Paul Marat’n vainoaminen ja murha Charentonin mielisairaalan potilaiden näyttelijäryhmän esittämänä herra de Saden johdolla".


title: Peter Weiss

text: Toinen Weissin tunnettu näytelmä, ”dokumentaarista teatteria” edustava ”Auschwitz-oratorio” "Die Ermittlung" (suom. "Tutkimus"), herätti kantaesityksensä jälkeen 1960-luvun puolenvälin Länsi-Saksassa uudenlaista keskustelua maan lähihistoriasta. Weissin pääteoksena ja yhtenä 1970–1980-lukujen tärkeimmistä saksankielisistä romaaneista pidetään kuitenkin kolmiosaista teosta "Die Ästhetik des Widerstands" (”vastarinnan estetiikka”). Siitä on suomennettu ote.


title: Peter Weiss

text: Peter Weiss oli sveitsiläissukuisen näyttelijän Frieda Weissin (o. s. Hummel, 1885–1958) ja unkarinjuutalaisen Eugen ”Jenö” Weissin (1885–1959) poika. Hänellä oli kaksi vanhempaa velipuolta, Arwed (1905–1991) ja Hans (1907–1977), äidin ensimmäisestä avioliitosta 20 vuotta itseään vanhemman rakennusmestari Ernst Thierbachin kanssa, joka kuoli 1912. Peter Weissin nuoremmat sisarukset ovat Irene (s. 1920), Margit Beatrice (1922–1934) ja Gerhard Alexander (1924–1987).


title: Peter Weiss

text: Jenö Weissin vapauduttua asepalveluksesta 1918 perhe asettui Bremeniin, jonne isä yhtiökumppaneineen perusti menestyvän tekstiililiikkeen Hoppe, Weiss & Co. Jenö Weiss kääntyi juutalaisuudesta kristinuskoon. Vuonna 1929 perhe muutti Berliiniin, jossa Peter Weiss kävi vapaamielisenä pidettyä Heinrich von Kleist -lukiota ja alkoi kiinnostua yhä enemmän taiteista ja kulttuurista ja luki muun muassa Hermann Hessen, Thomas Mannin ja Bertolt Brechtin koko tuotannon sekä aloitti maalausopinnot Eugene Spiron johdolla esikuvinaan saksalaiset ekspressionistit Emil Nolde, Paul Klee ja Lyonel Feininger.


title: Peter Weiss

text: Vuonna 1934 perhe lähti juutalaisisän taustan takia maanpakoon Chislehurstiin Lontoon lähelle. Englannissa Peter Weiss opiskeli valokuvausta ja lähti sitten opiskelemaan Prahan taideakatemiaan lukuvuodeksi 1937–1938. Natsien vallattua sudeettialueet Weissin perhe muutti Englannista Ruotsiin, kun taas Peter Weiss siirtyi Prahasta ensin Sveitsiin ja vasta vuonna 1939 Ruotsiin, jossa eli loppuelämänsä saatuaan kansalaisuuden 1946.


title: Peter Weiss

text: Ruotsissa Peter Weiss avioitui kolmasti: vuonna 1943 taidemaalari Helga Henschenin, vuonna 1949 Carlota Dethoreyn ja vuonna 1964 paronitar Gunilla Palmstiernan kanssa. Hän oli vasemmistopuolueen aktiivijäsen ja osallistui vuonna 1967 Tukholmassa Bertrand Russellin organisoimaan epäviralliseen Vietnam-oikeudenkäyntiin Yhdysvaltoja vastaan.


title: Peter Weiss

text: Weiss piti ensimmäisen taidenäyttelynsä vuonna 1936. Hänen ensimmäinen näyttämölle tuotettu näytelmänsä oli vuoden 1950 "Der Turm". Vuonna 1952 hän meni mukaan Ruotsin kokeellisen elokuvastudion toimintaan, jossa hän teki elokuvia useita vuosia ja opetti samalla maalausta Tukholman kansankorkeakoulussa. Hän kuvitti "Tuhannen ja yhden yön tarinoiden" ruotsalaislaitoksen. 1950-luvun alussa hän aloitti myös proosan kirjoittamisen, erikoisalanaan lyhyet ja tiiviit ”kafkamaisiksi” luonnehditut romaanit, joista monet perustuivat hänen oman elämänsä tapahtumiin.


title: Peter Weiss

text: Weissin menestysnäytelmä "Marat/Sade" kantaesitettiin Länsi-Berliinissä 1964, mutta sen läpimurto alkoi seuraavana vuonna Peter Brookin ohjauksesta Stratford-upon-Avonin Royal Shakespeare Theatressa, jossa pääosaa esitti Glenda Jackson. Teos tuotettiin Lontoossa uudelleen vuonna 2011 juhlistamaan Royal Shakespeare Theatren 50-vuotista toimintaa. Näytelmä tutkii marxilaisesta näkökulmasta yhteiskunnan valtasuhteita kahden täysin erilaisen historiallisen henkilön, Ranskan vallankumouksen sankarin Marat’n ja sadismille nimensä antaneen markiisi de Saden kautta.


title: Peter Weiss

text: Vuonna 1965 Weiss kirjoitti dokumentaarisen draamansa "Die Ermittlung" ("Tutkimus") Frankfurtin Auschwitz-oikeudenkäynnistä. Vuonna 2007 näytelmä toteutettiin Lontoon Young Vic -teatterissa vastikään kansanmurhan omassa maassaan kokeneiden ruandalaisten näyttelijöiden voimin.


title: Peter Weiss

text: Vuonna 1970 Weiss sai sydänkohtauksen, mutta keskittyi kuitenkin läpi 1970-luvun kirjoittamaan kolmiosaista romaaniaan "Die Ästhetik des Widerstands". Hän kuoli Tukholmassa 1982.


title: Peter Weiss

text: Ellerströms 2014.


title: Suuria kysymyksiä

text: Suuria kysymyksiä oli kustannusosakeyhtiö Arvi A. Kariston vuosina 1917–1919 julkaisema yhteiskunnallisten teosten kirjasarja. Sen teokset edustivat eri aatesuuntia ja näkemyksiä, aina Pjotr Kropotkinin valtiota vastustavasta anarkismista ruotsalaisen Rudolf Kjellénin kirjoittamaan geopolitiikan perusteokseen "Valtio elinmuotona".


title: Maria Partanen

text: Maria Johanna Tahvanainen, kirjailijanimi Maria Partanen (s. 9. tammikuuta 1930 Sortavala) on suomalainen kirjailija.


title: Maria Partanen

text: Partasen vanhemmat olivat kauppias Toivo Juhana Mauritz Partanen ja Elsa Irene Treuthardt. Hän kävi keskikoulun ja valmistui 1952 nuoriso-ohjaajaksi Suomen kirkon seurakuntaopistosta. Hän on asunut Iisalmessa, Varkaudessa ja viimeksi Savonlinnassa.


title: Maria Partanen

text: Maria Partanen on ollut naimisissa vuodesta 1952 lääkäri Seppo Juha Tapani Tahvanaisen kanssa.


title: Louis Domingue

text: Louis Boileau-Domingue (s. 6. maaliskuuta 1992 Quebec, Kanada) on kanadalainen jääkiekkomaalivahti. Hän pelaa NHL-joukkue Tampa Bay Lightningin organisaatiossa. Domingue on Arizonan viidennen kierroksen varaus .


title: Louis Domingue

text: Domingue varattiin 13. pelaajana QMJHL-joukkue Moncton Wildcatsiin vuonna 2008. Hän pelasi QMJHL:ssä Monctonissa ja Quebec Rempartsissa. Vuonna 2010 hänet valittiin pelaamaan CHL:n lupaavien tulokkaiden ottelussa.


title: Louis Domingue

text: Domingue varattiin Phoenix Coyotesiin ja hän teki joukkueen kanssa sopimuksen 1. kesäkuuta 2011. Hänet laitettiin vielä kaudeksi 2011–2012 pelaamaan QMJHL:ään Quebec Rempartsiin, jossa hän oli maalivahtien torjuntaprosenttien ykkönen 91,4 prosentillaan. Seuraavana vuonna kaudella 2012–2013 hän teki ammattilaisdebyyttinsä pelaten AHL-joukkue Portland Piratesissa sekä ECHL-joukkue Gwinnett Gladiatorsissa.


title: Louis Domingue

text: 2014–2015 kaudella Domingue nostettiin takaisin Coyotes NHL-ryhmään paikkaamaan sairastuvalle joutunutta Mike Smithiä. Hän pääsi ensimmäisen kerran jäälle 31. tammikuuta 2015 käydyssä ottelussa Ottawa Senatorsia vastaan, jossa hän päästi kaksi maalia 7–2 tappioon päättyneessä ottelussa. Seuraavassa ottelussa Domingue aloitti tolppien välissä ja torjui voiton itäisen konferenssin johtopaikalla olevasta Montreal Canadiensistä maalein 3–2. Loppukauden hän toimi Smithin korvaajana.


title: Louis Domingue

text: Seuraavalla kaudella Mike Smithin uusi loukkaantuminen nosti Dominguen Coyotesin miehistöön, josta hän hyvien otteiden myötä otti aloittavan maalivahdin paikan Anders Lindbäckiltä. Domingue solmi heinäkuussa 2016 kaksivuotisen jatkosopimuksen Coyotesin kanssa.


title: Two Door Cinema Club

text: Two Door Cinema Club on vuonna 2007 perustettu irlantilainen indie rock -yhtye.


title: Two Door Cinema Club

text: Trimble ja Halliday tapasivat Bangor Grammar Schoolissa ja myöhemmin he tutustuivat yhdessä Bairdiin. He esiintyivät yhdessä ensimmäistä kertaa televisio-ohjelmassa "ATL Rock School" yhtyeellään Life Without Rory. He sijoittuivat viimeiseksi.


title: Two Door Cinema Club

text: Vuonna 2007 Trimble, Halliday ja Baird perustivat uuden yhtyeen, Two Door Cinema Clubin, ilman rumpalia. Yhtyyen nimi sai alkunsa paikallisesta elokuvateatterista, Tudor Cinemasta, jonka Halliday lausui väärin. Yhtye alkoi saada näkyvyyttä sosiaalisessa verkostossa, joten yhtyeen jäsenet päättivät lykätä yliopisto-opintojaan ja aloittaa musiikin tekemisen studiossa.


title: Two Door Cinema Club

text: Tammikuussa 2009 yhtye julkaisi EP:n "Four Words to Stand On", joka oli itse äänitetty ja tuotettu. Sen miksasi ja masteroi Ryan Mitchell.


title: Two Door Cinema Club

text: Äänitykset albumia varten alkoivat Lontoossa heinäkuussa 2009 ja syyskuussa alkoi albumin miksaaminen Pariisissa. Tammikuussa 2010 yhtye ilmoitti listan albumin kappaleista ja yksityiskohdista New Musical Expressissä. Debyyttialbumi "Tourist History" julkaistiin 1. maaliskuuta 2010. Sen julkaisi ranskalainen levy-yhtiö Kitsuné Music. Yhdysvalloissa albumi julkaistiin 27. huhtikuuta 2010. Albumilta julkaistiin singlet ”Something Good Can Work”, ”I Can Talk” ja ”Undercover Martyn”.


title: Two Door Cinema Club

text: Tammikuussa 2011 yhtye esitti yhdysvaltalaisessa keskusteluohjelmassa "Late Night with Jimmy Fallon" kappaleensa ”What You Know”, josta tuli yksi heidän tunnetuimmista kappaleistaan.


title: Two Door Cinema Club

text: Huhtikuussa 2012 yhtye ilmoitti uudesta tulevasta albumistaan. 20. kesäkuuta julkistettiin albumin nimi ja julkaisupäivä. "Beacon" julkaistiin 3. syyskuuta 2012 Iso-Britanniassa ja 4. syyskuuta muualla maailmassa. Se sijoittui ensimmäiseksi Irlannin albumilistalla ja toiseksi Britannian albumilistalla. Albumin tuotti Jacknife Lee, joka on tuottanut muun muassa U2:n, Snow Patrolin ja Bloc Partyn julkaisuja.


title: Two Door Cinema Club

text: Albumin ensimmäinen singe ”Sleep Alone” julkaistiin epävirallisesti 19. heinäkuuta 2012 Soundcloudissa, mutta virallisesti vasta 21. heinäkuuta. Kappaleen musiikkivideo ladattiin yhtyeen YouTube-kanavalle 8. elokuuta. Lokakuun alussa ilmoitettiin kappaleen ”Sun” olevan albumin toinen single, joka lopulta julkaistiin 18. marraskuuta. Kappaleesta tehtiin myös musiikkivideo, joka julkaistiin YouTubeen 11. lokakuuta.


title: Two Door Cinema Club

text: BBC:n haastattelussa 15. heinäkuuta 2013 Trimble kertoi yhtyeen työstäneen kolmatta albumiaan, joka tulisi julkaista vuoden 2015 alussa. Samoihin aikoihin yhtye jätti levy-yhtiö Kitsunén ja teki uuden sopimuksen Parlophone Recordsin kanssa. Yhtye ilmoitti facebookissa myös uuden EP:n "Changing of the Seasons" julkaisemisesta. Uutisten yhteydessä näytettiin lyhyt näyte samannimisestä kappaleesta, jonka oli tuleva julki 20. elokuuta ensimmäisenä singlenä EP:ltä. Kappaleen ensisoitto oli BBC Radio 1:lla 15. elokuuta 2013. EP julkaistiin 30. syyskuuta.


title: Andrew Campbell

text: Andrew Campbell (s. 4. helmikuuta 1988) on kanadalainen jääkiekkoilija, joka siirtyi syksyllä 2015 NHL-joukkue Toronto Maple Leafsin organisaatioon. Hän on pelannut pääosan urastaan NHL:n farmiseuroissa AHL-liigassa. Campbell on Los Angeles Kingsin kolmannen kierroksen varaus .


title: Andrew Campbell

text: Campbell pelasi kolmen kauden ajan juniorikiekkoa OHL-joukkue Sault Ste. Marie Greyhoundsissa.


title: Andrew Campbell

text: Ammattilaisuransa Campbell aloitti kaudella 2008–2009 AHL-joukkue Manchester Monarchsissa. 3. heinäkuuta 2012 hän allekirjoitti kahden vuoden tulokassopimuksen Los Angeles Kingsin kanssa.


title: Andrew Campbell

text: 5. huhtikuuta 2014 pelattuaan 444 AHL-peliä, Campbell pääsi vihdoin debytoimaan NHL:ssä pelatessaan Kingsin paidassa 14:41 minuuttia Vancouver Canucksille kärsityssä 2–1 -tappiossa.


title: Andrew Campbell

text: Vietettyään kuusi vuotta Kingsin organisaatiossa, Campbell lähti vapaana agenttina yhden vuoden sopimuksella Arizona Coyotesiin 1. heinäkuuta 2014. Coyotesissa Campbell pelasi 33 NHL:n runkosarjaottelua ja farmijoukkue Portland Piratesissa 40 AHL:n runkosarjaottelua. Ennen kauden 2015–2016 alkua hän teki ensin sopimuksen AHL-joukkue Toronto Marliesin kanssa ja sen jälkeen NHL-sopimuksen Toronto Maple Leafsin kanssa.


title: Drew Shore

text: Drew Shore (s. 29. tammikuuta 1991) on yhdysvaltalainen jääkiekkoilija, joka pelaa National League A-liiga ZSC Lionsissa. Hän on Florida Panthersin sopimuspelaaja ja toisen kierroksen varaus .


title: Drew Shore

text: Shore pelasi yliopistokiekkoa Denverissä ennen kuin viimeisenä vuotenaan solmi kolmivuotisen tulokassopimuksen Florida Panthersin kanssa 27. maaliskuuta 2012.


title: Drew Shore

text: Työsulun loputtua kaudella 2012–2013 Shore kutsuttiin AHL-joukkue San Antonio Rampagesta Floridaan tekemään NHL-debyyttiään 22. tammikuuta 2013. Ensimmäisen maalinsa hän teki 22. helmikuuta 2013 ohittaessaan Washington Capitalsin maalivahti Braden Holtbyn. Shore pelasi kaudella 2016–2017 50 ottelua EHC Klotenissa tehden pisteet 24+24=48. Samalla kaudella hän pelasi myös NHL:ssä Vancouver Canucksissa 14 ottelua tehden pisteet 0+2=2.


title: Drew Shore

text: 2017 Toukokuun lopulla Shore teki ZSC Lionsin kanssa kahden vuoden sopimuksen.


title: Dmitri Altarjov

text: Dmitri Vladimirovitš Altarjov (, s. 13. elokuuta 1980) on venäläinen jääkiekkoilija, joka pelaa VHL-joukkue Rubin Tjumenissa. Aiemmin hän on pelannut KHL:ssä Metallurg Magnitogorskin ja Jugra Hanty-Mansijskin riveissä.


title: Dmitri Altarjov

text: Altarjov on New York Islandersin yhdeksännen kierroksen varaus .


title: Max Görtz

text: Max Görtz (s. 28. tammikuuta 1993 Höör, Ruotsi) on ruotsalainen jääkiekkoilija, joka pelaa SHL-joukkue Malmö Redhawksissa. Hän on pelipaikaltaan oikea laitahyökkääjä. Görtz laukoo oikealta.


title: Max Görtz

text: Görtz on Frosta HC:n kasvatti. Hän pelasi myöhemmät juniorivuotensa lähinnä Malmö Redhawksissa, josta Görtz siirtyi Färjestad BK:n J20-junioreihin kaudeksi 2011–2012. Hän debytoi samalla kaudella myös seuran Elitserien-joukkueessa, jossa Görtz teki 18 runkosarja- ja kahdessa playoff-ottelussa tehot 2+3=5. Hän teki Elitserien-debyyttinsä 16. marraskuuta 2011 vieraissa Djurgårdens IF:ää vastaan. Görtz keräsi ottelusta teholukeman -1. Elitserien-uransa avausmaalin hän teki 24. marraskuuta 2011 ylivoimalla Växjö Lakers HC:tä vastaan.


title: Max Görtz

text: Nashville Predators varasi Görtzin kuudennella kierroksella 172. pelaajana . Ensimmäisellä kokonaisella Elitserien-kaudellaan 2012–2013 hän teki 50 runkosarjaottelussa tehot 9+6=15 ja yhdeksässä playoff-ottelussa kaksi syöttöpistettä. Görtz vahvisti kevätkaudella myös Färjestadin J20-junioreita, joissa hän voitti kauden päätteeksi J20 SuperElitin pronssia. Kesken kauden 2013–2014, joulukuussa 2013 Görtz siirtyi Färjestadista suuremman peliajan perässä Frölunda HC:hen kevääseen 2016 asti ulottuvalla sopimuksella. Hän oli kevään 2014 pudotuspeleissä joukkueen paras pistemies ja maalintekijä tehoilla 3+2=5.


title: Max Görtz

text: Kesäkuussa 2014 Görtz teki kolmivuotisen tulokassopimuksen Nashville Predatorsin kanssa. Kauden 2014–2015 hän pelasi vielä lainalla Frölunda HC:ssa, jossa Görtz teki Ruotsin pääsarjatason yhden kauden piste-ennätyksensä tehoilla 14+14=28. Hän oli joukkueen kolmanneksi paras maalintekijä. Görtz voitti kauden aikana Mestarien liigan hopeaa. Kauden 2015–2016 hän aloitti taas Admiralsin vahvuudessa. Hörtz pelasi siellä lähes koko kauden tehden 72 runkosarjaottelussa tehot 18+29=47 ja kolmessa playoff-ottelussa yhden syöttöpisteen. Hän oli runkosarjassa joukkueen toiseksi paras pistemies Kevin Fialan jälkeen. Görtz valittiin AHL:n joulukuun 2015 kuukauden pelaajaksi. Hän pelasi kauden aikana myös yhden ottelun ECHL-joukkue Cincinnati Cyclonesissa. Kauden 2016–2017 Görtz aloitti taas Milwaukee Admiralsin AHL-joukkueessa. Tammikuussa 2017 Predators kauppasi hänet Anaheim Ducksiin vaihdossa Andrew O’Brieniin. Görtz pelasi loppukauden AHL-joukkue San Diego Gullsin vahvuudessa.


title: Max Görtz

text: Görtz palasi kaudeksi 2017–2018 kotimaahansa ja siirtyi kaksivuotisella sopimuksella Malmö Redhawksiin. Hän jakoi Mestarien liigassa kolmella osumallaan joukkueen sisäisen maalipörssin voiton kolmen muun pelaajan kanssa.


title: Max Görtz

text: Görtz pelasi alle 18-vuotiaiden Ivan Hlinkan muistoturnauksessa vuonna 2010, jolloin hän voitti pronssia. Görtz pelasi myös World U-17 Hockey Challengessa vuonna 2010, jolloin hän voitti pronssia. Yhteensä Görtz on pelannut 17 nuorten ja 23 poikien maaottelua.


title: Max Görtz

text: Görtzin isä Leif on entinen alempien sarjojen jääkiekkoilija.


title: Peter Flache

text: Peter Flache (s. 4. maaliskuuta 1982) on kanadalainen jääkiekkoilija, joka pelaa DEL-joukkue Straubing Tigersissa.


title: Peter Flache

text: Flache varattiin OHL-joukkue Guelph Stormiin kuudennella kierroksella 123. pelaajana vuonna 1999. hänet varattiin Chicago Blackhawksiin 262. pelaajana.


title: Jevgeni Bumagin

text: Jevgeni Vladimirovitš Bumagin (, s. 7. huhtikuuta 1982) on kazakstanilais-venäläinen jääkiekkoilija, joka pelaa VHL-joukkue Jermak Angarskissa.


title: Jevgeni Bumagin

text: Bumagin pelasi vuoden 2010 maailmanmestaruuskilpailuissa Kazakstanin maajoukkueen riveissä.


title: Jevgeni Bumagin

text: Bumagin on Detroit Red Wingsin kahdeksannen kierroksen varaus .


title: Emil Johansson (jääkiekkoilija)

text: Emil Johansson (s. 6. toukokuuta 1996) on ruotsalainen jääkiekkoilija, joka teki keväällä 2017 kolmivuotisen tulokassopimuksen NHL-joukkue Boston Bruinsin kanssa. Hän siirtyi maaliskuussa Ruotsin SHL-kauden jälkeen pelaamaan Bostonin farmijoukkueeseen Providence Bruinsiin. Johansson on Bostonin seitsemännen kierroksen varaus .


title: Ants Laaneots

text: Ants Laaneots (s. 16. tammikuuta 1948, Kilingi-Nõmme, Viron SNT)) on virolainen kansanedustaja ja kenraali, joka toimi Viron puolustusvoimien eli Kaitseväen komentajana vuosina 2006–2011.Komentajuutensa jälkeen Laaneots toimi 12. joulukuuta 2011 lähtien silloisen pääministerin Andrus Ansipin turvallisuus- ja maanpuolustusasioiden neuvonantajana. Maaliskuun 2015 Riigikogun vaaleissa Laaneots sai maan 13. eniten ääniä ja hänen valittiin henkilömandaatilla Reformipuolueen kansanedustajaksi Tarton vaalipiiristä. Riigikogussa Laaneots on puolustusvaliokunnan ja korruption vastaisen valiokunnan jäsen.


title: Ants Laaneots

text: Laaneots on yksi nyky-Viron lähihistorian merkittävimmistä henkilöistä. Pitkän neuvostoupseerin uran tehnyt Laaneots tunnetaan Viron uudelleen perustetun Kaitseväen rakentajana ja organisoijana. Kun Viron puolustusvoimat päätettiin perustaa uudelleen 3. syyskuuta 1991, Laaneots nimitettiin ensimmäiseksi puolustusvoimain pääesikunnan päälliköksi sitten vuoden 1940. Pääesikunnan päällikkönä hän toimi vuosina 1991-1994 ja 1997–1999.


title: Ants Laaneots

text: Neuvostomiehityshallinnon toteuttamien maaliskyydittämisten aikaan (25.3.1949) kyyditettiin vuoden ikäinen Laaneots yhdessä äitinsä ja enonsa kanssa Siperiaan Temran kylään, joka sijaitsi Krasnojarskin aluepiirin Sarypovon pirissä. Syy perheen kyydittämiselle löytyi siitä, että lähes kaikki suvun miehet olivat lähteneet metsäveljiksi, myös Antsin isä Aleksander eli Sannu. Äiti kuoli Siperian-karkotuksen aikana vuonna 1952 verenmyrkytykseen. Samoin isä kuoli karkotuksessa. Kaksi vuotta myöhemmin (1953) Laaneots aloitti koulutiensä sikäläisessä koulussa. Viimein elokuussa 1958 pääsi hän enonsa kanssa takaisin Viroon Nikita Hruštšovin myöntämän armahduksen myötä. Ensimmäinen vuosi meni tädin luona Orajõella, mutta 1959 hän muutti takaisin syntymäkotiinsa yhdessä enonsa kanssa. Koulua hän kävi Kilingi-Nõmmella ja valmistui vuonna 1965 Killingi-Nõmmen lukiosta suorittaen yhden vuoden aikana lukion kaksi viimeistä luokkaa. Eno oli sairas, kesällä oli tienattava vaatteet ja muut tarvittavat kouluvuodeksi, joten taloudellisesti järkevintä oli käydä lukio mahdollisimman nopeasti loppuun. Sotilasuran valitsemiseen vaikutti mielenkiinnon lisäksi taloudelliset syyt, jotka sulkivat pois mahdollisuuden yliopisto-opintoihin. Laaneots oli jo 13-14-vuotiaana kiinnostunut sodankäynnistä ja sotatieteistä. Tuolloin hän oli Pärnussa Voennaja Kniga-kirjakaupan ("Sotakirjoja") kanta-asiakas. Erityisesti kiinnosti sotahistoria ja Laaneots suunnitteli lukion jälkeen mennä opiskelemaan yliopistoon historiaa, mutta oli lopulta miettinyt "millä eläisin".


title: Ants Laaneots

text: Lukion jälkeen Laaneots työskenteli vuoden ajan Tallinnan Pääskülan rautatieaseman mekaanikon apulaisena. Vuonna 1966 Laaneots päätti lähteä sotakouluun. Aluksi häntä yritettiin saada Leningradiin merisotakouluun sukellusvenelinjalle, jonka vaativat kokeet Laaneots läpäisikin, mutta merillä kalastusaluksella ollut serkku suositteli jotakin muuta alaa. Näin ollen Laaneots mietti jalkaväkikoulun ja panssarikoulun välillä, josta valitsi jälkimmäisen arveltuaan omien sanojensa mukaan virheellisesti sen olevan vähemmän fyysinen. Vaihtoehdoiksi siis jäivät kaartin korkeakoulut Uljanovskissa tai Harkovassa, joista Laaneots valitsi jälkimmäisen ajattelen sen olevan eteläisen sijaintinsa takia ilmastollisesti parempi. Suku ja tyttöystävä oli vastaan "Venäjälle" muuttoa.


title: Ants Laaneots

text: Laaneots läpäisi kovan kilpailun ja tuli valituksi Ukrainan Harkovaan Kaartin korkeampaan panssarikouluun, jossa opiskeli vuosina 1966–1970. Laaneots oli ainut Baltiasta kotoisin oleva kadetti. Sotakoulun muut opiskelijat olivat venäläisiä, ukrainalaisia ja valkovenäläisiä. Laaneots lopetti sotakoulun erinomaisin arvosanoin ("cum laude") toivoen, että aiempin lupausten mukaisesti pääsisi mieleiseensä sotilaspiiriin eli hänen tapauksessaan Baltiaan. Kiovan sotilaspiirin komentaja kuitenkin määräsi, että valmistuneista parhaimpien tulee jäädä Ukrainaan, joten Laaneotsan sijoituspaikaksi määrättiin 48. panssaridivisioona Desnassa 67 km Kiovasta pohjoiseen. Vuosista 1970–1978 ensimmäiset kaksi vuotta hän toimi joukkueenjohtajana, sitten kolme vuotta komppanianpäällikkönä ja lopulta kolme vuotta panssaripataljoonan komentajana.


title: Ants Laaneots

text: Vuonna 1978 Laaneots pääsi jatkamaan opintojaan Moskovaan Malinovskin panssarijoukkojen akatemiaan. Laaneots erikoistui esikuntatyöskentelyyn ja joukkojen johtamiseen valmistuen lopulta vuonna 1981 yleisesikuntaupseeriksi kiitettävin arvosanoin ("cum laude"). Laaneots anoi jälleen siirtoa Baltian sotilaspiiriin tuloksetta. Hänet määrättiin Kiinan rajalle Itä-Kazakstaniin 155. motorisoidun kivääridivisioonan panssarirykmenttiin, jossa hän toimi esikuntapäällikönä vuosina 1981–1982. Edelleen Kazakstanissa vuosina 1982–1987 hän toimi 78. panssaridivisioonan esikuntapäällikkönä ja panssarirykmentin komentajana. Laaneotsan tuo 78. panssaridivisioonan ajan kollegasta Anatoli Kvašninista tuli sittemmin Venäjän federaation pääesikunnan päällikkö.


title: Ants Laaneots

text: Joulukuussa 1986 Laaneots sai määräyksen lähteä divisioonan neuvonantajaksi Afganistaniin, jossa Neuvostoliitto kävi kuudetta vuotta sotaa. Tilanne oli aiheuttaa pahan perhekriisin, mutta yllättäen helmikuun alussa 1987 Laaneots määrättiinkin Etiopiaan, jossa samoin oli käynnissä sota. Etiopiaan Laaneots saapui 8. maaliskuuta 1987 ja toimi siellä jalkaväkidivisioonan sekä armeijakunnan komentajien neuvonantajana. Divisioonan vahvuus oli vain 9000 miestä ja Laaneots johti 36 neuvostoupseerin esikuntaa. Neuvonantamisen lisäksi hänen ja esikuntasa tehtävä oli valmistella operaatiosuunnitelmia ja auttaa taisteluvalmisteluissa. Laaneots toimi oli mm. puolitoista kuukautta piiritetyssä Tigrayn maakunnan pääkaupungissa Mekelessä, joka oli jatkuvat tulituksen alla. Rintamatoimiin hän osallistui samalle eli historiallisen Aksumin alueella. Etiopian ajasta Laaneots on sanonut vain, että "olen tappamista tarpeeksi nähnyt ja sitä itse tehnyt". Lisäksi hän kärsii edelleen kranaatinheitintulituksen aiheuttamista päänsäryistä.


title: Ants Laaneots

text: Vuodesta 1988 alkaen Laaneots sai sotapostissa Virosta enoltaan virolaisia lehtiä, kuten kommunistisen puolueen Rahva Häältä, ja omien sanojensa mukaan ymmärsi, että "Neuvostoliitossa on jotakin sekaisin" ("NSV Liidus on midagi sassis"). Hän alkoi haaveilla Viroon paluusta. Hän otti yhteyttä Viron SNT:n sotakomissaariin, kenraalimajuri Rein Põderiin, joka taas otti yhteyttä Viron kommunistisen puolueen pääsihteeriin Väino Väljakseen. Tarton sotakomissaari eversti Jüri Kallit kuoli auto-onnettomuudessa vuoden 1989 lopulla ja Põder varasi tältä jääneen viran Laaneotsalle.Laaneotsan piti olla Etiopiassa vain tasan kaksi vuotta, mutta palvelusaikaa haluttiin jatkaa vielä vuodella. Laaneots kuitenkin selvisi lopulta vain puolen vuoden lisäajalla ja palasi Neuvostoliittoon elokuussa 1989.


title: Ants Laaneots

text: Palattuaan Neuvostoliittoon Laaneotsalle myönnettiin Punatähden ritarikunnan ritarimerkki. Moskovassa SNTL:n maavoimien henkilöstöhallinto halusi kuitenkin lähettää Laaneotsan divisioonan komentajaksi Valko-Venäjälle. Laaneots kieltäytyi ja vetosi, että hän halusi kotimaahansa, jossa hänellä oli jo paikka tiedossa, vaikka peräti kolme virka-astetta alempaan tehtävään kuin hänellä olisi ollut oikeus. Lopulta itse henkilöstöpäällikkö yritti maanitella Laaneotsa ja piti tämän ratkaisua typeränä. Laaneotsalta kysyttiin ymmärtääkö tämä, että divisioonan komentajuutta tarjotaan upseerille vain kerran elämässä. Hän kuitenkin piti kannastaan kiinni ja Laaneots aloitti kutsunta- ja mobilisaatioasioista vastaavan Tarton sotilaskomissariaatin eli "voenkomatin" päällikkönä. Viroon palattuaan Laaneots tuli tunnetuksi vahvalla venäjän aksentilla puhumastaan virosta. Sittemmin vuosien mittaan venäläinen aksentti on heikentynyt.


title: Ants Laaneots

text: Heti sotakomissaarina Laaneots osallistui Tartossa kansallismielisten salaisiin neuvotteluihin, joissa keskusteltiin suojeluskuntajärjestö Kaitseliiton ja puolustusvoimien palauttamisesta. Toisinajattelija- ja itsenäisyyspiireissä hänen tunnettiin salanimellä "Onu" (suom. setä). Hän jopa tapasi Tukholmassa istuneen Viron pakolaishallituksen sotaministerin Jüri Toomepuun virassa ollessaan Kesällä 1990 Laaneots tutustui Tarton maanalaisen suojeluskunnan päällikköön Johannes Kertiin, josta sittemmin tuli myös Viron puolustusvoimain komentaja. Laaneots auttoi suojeluskuntaa suunnittelemaan joukkojen rakennetta ja koulutusta. Laaneots teki yhteistyötä Tarton kaupunginneuvoston kanssa ja yritti toimia neuvostojen ja kansalaisten välittäjänä sekä tiedottaa kaikesta tietämästään heti kaupungin johdolle.